Хусусан, жорий йилнинг ўтган даври мобайнида 341 та норматив-ҳуқуқий ҳужжат лойиҳаси Палата томонидан кўриб чиқилиб, Жамоатчилик экспертизаси хулосалари берилди.\nМисол учун, Ўзбекистон Республикаси Санитария-эпидемологик осойишталик ва жамоат саломатлиги хизмати томонидан ишлаб чиқилган “Умумий овқатланиш корхоналари учун санитария-гигиеник талаблар” (ID-61217) лойиҳаси жамоатчилик экспертизасидан ўтказилиб, у юзасидан қуйидагича Жамоатчилик экспертизаси хулосаси берилди:\n1. Аввало, тақдим этилган лойиҳага кўра, Умумий овқатланиш корхоналари учун санитария-гигиена талабларини тасдиқлаш белгиланган.\nБироқ, ушбу талабларни тасдиқлашни назарда тутувчи норматив-ҳуқуқий ҳужжат лойиҳаси тақдим этилмаган.\nБу эса, юридик нуқтаи назардан нотўғридир.\nЗеро, “Норматив-ҳуқуқий ҳужжатлар тўғрисида”ги Қонуннинг 17-моддаси 1-қисмига кўра, “Норматив-ҳуқуқий ҳужжатлар билан ушбу ҳужжатларнинг таркибий қисми бўлган низомлар, қоидалар, йўриқномалар, регламентлар, стратегиялар, концепциялар, доктриналар, дастурлар (“йўл хариталари”) ва бошқа ҳужжатлар тасдиқланиши мумкин”.\nЮқоридагилардан келиб чиқиб, Умумий овқатланиш корхоналари учун санитария-гигиена талабларини тасдиқлашни назарда тутувчи норматив-ҳуқуқий ҳужжат лойиҳаси ишлаб чиқилиши зарур.\n2. Лойиҳанинг 1-банди иккинчи хатбошига кўра, “Мазкур санитария қоидалари мактабгача таълим муассасалари, мактаблар, шифохоналар, санаториялар ва бошқа ижтимоий объектларга тегишли ошхоналарга тадбиқ этилмайди”, - деб белгиланган.\nБироқ, лойиҳанинг 8-бандида эса, олий ўқув юртлари ошхоналари, ўрта махсус ўқув юртлари ошхоналари, туристик базалар ва дам олиш базалари ошхоналарига нисбатан талаблар келтирилган.\nКўринадики, бунда лойиҳа нормалари бир-бирига зид келмоқда. Яъни,\n8-бандда келтирилган ушбу объектлар ҳам ижтимоий объектлар бўлиб, юқоридагилар билан тенг мақомда ҳисобланади.\nЮқоридагиларни инобатга олиб, лойиҳадаги нормалар ўртасида мавжуд бўлган қарама-қаршиликларни бартараф этиш лозим.\n3. Лойиҳанинг 5-бандига кўра, “Мазкур санитария қоидаларига риоя қилиниши устидан давлат санитария-эпидемиологик назорати Ўзбекистон Республикаси Санитария-эпидемиологик осойишталик ва жамоат саломатлиги хизмати томонидан белгиланган тартибда амалга оширилади”.\nБунда, давлат санитария-эпидемиологик назорати Санитария-эпидемиологик осойишталик ва жамоат саломатлиги хизмати томонидан белгиланган тартибда амалга оширилиши кўрсатилмоқда.\nБироқ, тадбиркорлик субъектларида давлат назоратини амалга оширишни тартибга солувчи бир қатор норматиқ-ҳуқуқий ҳужжатлар мавжуд. Яъни, давлат назорати ушбу қонунчилик ҳужжатларининг барчасига риоя қилинган ҳолда амалга оширилиши лозим.\nШу боис, санитария қоидаларига риоя қилиниши устидан давлат санитария-эпидемиологик назоратини қонунчиликда белгиланган тартибда амалга оширилишини белгилаш зарур.\n4. Лойиҳага тушунтириш хатида келтирилишича, лойиҳа Ўзбекистон Республикаси Президенти Ш.М.Мирзиёев раҳбарлигида 2022 йил 15 апрель куни кенгайтирилган тарзда ўтказилган видеоселектор йиғилишининг 31-сонли баёни 31-бандига асосан ишлаб чиқилган.\nУнга кўра, овқатланиш корхоналари учун санитария талабларини қайта кўриб чиқиб, эскирган талабларни бекор қилиш, шунингдек етказиб бериш хизматлари билан шуғулланадиган корхоналарга санитария талабларини соддалаштириш белгиланган.\nБироқ, лойиҳада мазкур масалалар инобатга олинмаган.\nШунингдек, лойиҳага тушунтириш хатида “Амалдаги “Санитарно-гигиенические требования для объектов общественного питания” 0310-14-сонли СанҚваН ва таклиф этилаётган “Умумий овқатланиш корхоналари учун санитария-гигиеник талаблар” СанҚваН лойиҳаси билан таққослама жадвал илова қилинади”, - деб келтирилган бўлсада, бироқ бундай таққослама жадвал ҳам тақдим этилмаган.\nУшбу ҳолатда амалдаги қандай ортиқча санитария-гигиеник талабларнинг бекор қилинаётганлиги аниқ эмас.\nБундан ташқари, таклиф этилаётган лойиҳада бугунги замон талабларига мос келмайдиган, эскирган, тадбиркорлик субъектлари учун қўшимча тўсиқлар яратадиган талабларни бартараф этиш ўрнига умумий овқатланиш корхоналари учун янги санитария талаблари белгиланмоқда.\nМасалан, лойиҳанинг 8, 41, 42, 55, 150, 151, 152-бандларида амалдаги СанҚваНда мавжуд бўлмаган янги талаблар келтирилган.\nҚолаверса, лойиҳанинг 26, 95, 111-112, 133-134, 136-бандларида ноаниқ, тушунарсиз ҳамда ортиқча бўлган талаблар назарда тутилган.\nКўринадики, мазкур лойиҳада юқорида келтирилган топшириқ ижроси аниқ ва етарлича таъминланмаган.\n5. Ушбулардан келиб чиқиб ҳамда юқорида келтирилган топшириқ ижросини сифатли таъминлаш мақсадида, лойиҳани қайта кўриб чиқиш, бунда эскирган санитария талабларини бекор қилиш, шунингдек етказиб бериш хизматлари билан шуғулланадиган корхоналарга санитария талабларини соддалаштиришни назарда тутиш лозим.


Игнатий Нестеров Осиё Кубогида энг кўп сейв ижро этган дарвозабон бўлди\nЎзбекистон терма жамоаси дарвозабони Игнатий Нестеров, катта эҳтимол билан, БААда якунланаётган Осиё Кубогида энг кўп сейвни амалга оширган дарвозабон бўлади.\n35 ёшли Нестеров мусобақанинг 4та ўйинидан 2тасида дарвозаси дахлсизлигини сақлаб қолиб, жами 21та сейвни амалга оширди.\nИгнатийдан кейинги ўриндаги, Ўзбекистон каби нимчорак финалдан курашни тўхтатган Иордания термаси посбони ва сардори Амир Шофий ўз дарвозасига йўлланган 20та зарбани қайтариб қолишга эришган. Иорданияни мусобақадан чиқариб юбориб, ўзи чорак финалда иштирокини якунлаган Вьетнам дарвозабони Данг Ван Лам 16та сейв билан юқори учликни якунлаб бериши мумкин.\nСтатистикага кўра, финалчилар Япония ва Қатар терма жамоалари посбонлари Шуичи Гонда ва Саъд Аш-Шийб мос равишда 11 ва 10тадан сейв намойиш этишига тўғри келган. Бу борада Аш-Шийбнинг кўрсаткичини эътироф этиш мумкин, у финалгача бўлган 6та баҳсни тўлиқ ўтказиб, ўз дарвозаси дахлсизлигини сақлаб қолди, аниқ йўлланган 10та зарбанинг барчасини муваффақиятли бартараф этди.\nЭслатиб ўтамиз, БАА-2019 Игнатий Нестеров учун бешинчи Осиё Кубоги бўлди. Бу – турнирдаги рекорд натижа. Мусобақадан сўнг у тез орада терма жамоадаги фаолиятига якун ясашини маълум қилди. Январь ойи охирида эса «Локомотив»дан Саудия Арабистонининг «Уҳуд» клубига ўтди.\n«Tribuna.uz» томонидан 10 мингдан ортиқ респондент иштирокида ўтказилган сўровномада Нестеров Ўзбекистон терма жамоасининг Осиё Кубогидаги энг яхши футболчиси деб топилди.


Масжид ва зиёратгоҳлар обод бўлмоқда - Fitrat.uz\nБош саҳифа / Хабарлар / Масжид ва зиёратгоҳлар обод бўлмоқда\nМасжид ва зиёратгоҳлар обод бўлмоқда\nOktabr 5, 2019\tМасжид ва зиёратгоҳлар обод бўлмоқдаda fikr bildirishni o'chirish 119 Кўришлар\nБугун – 2019 йилнинг 5 октябрь куни Тошкент вилояти бош имом-хатиби Хайруллоҳ домла Турматов Оҳангарон тумани масжидларида олиб борилаётган ишлар, уларда шарт-шароитларни яхшилаш бўйича амалга оширилаётган чора-тадбирлар билан танишиш мақсадида “Чил-қори”, “Пайғамбарота”, “Қорахитой”, “Мулла Умар Охун” жоме масжидларига ташриф буюрдилар.\nВилоят масжидларида намозхонлар учун ҳар томонлама қулайликларни ташкил этиш бўйича қилинаётган ишлар таҳсинга лойиқ эканлигини алоҳида эътироф этиш лозим. Чунки имом-хатиблар ва масжид фидойилари ҳомийларни жалб қилган ҳолда масжидларни қайта қурмоқдалар, таъмирталабларини таъмирламоқдалар, таҳоратхоналар ҳолатини яхшилашмоқда, зарур таъмирлаш ишларини амалга оширишмоқда, иситиш тизимини янгилашмоқда, гилам ва бошқа жиҳозларни замонавий талабларга мос бўлишини таъминлашмоқда ва ҳоказо. Бу, албатта, мўмин-мусулмонларни ҳушнуд этмоқда. Хайруллоҳ домла Турматов масжид ходимлари билан учрашиб, мавжуд муаммоларни ўрганиб, уларни ҳал қилиш йўллари бўйича керакли маслаҳат ва кўрсатмаларни бердилар.\nШунингдек, “Пайғамбарота” масжидига туташ бўлган “Пайғамбарота” зиёратгоҳига ҳам ташриф буюриб, у ерда зиёратчилар учун ташкил этилган шарт-шароитлар билан танишдилар. Зиёратгоҳга келганлар билан суҳбатлашдилар ва зиёрат одоблари ҳақида тушунтиришлар, зиёратгоҳнинг мутасаддиларига бидъат ва хурофотларнинг олдини олиш бўйича тавсиялар бердилар.\nШуни алоҳида таъкидлаш жоизки, Тошкент вилоятида мавжуд зиёратгоҳларда вилоятнинг малакали имом-хатиблари ҳамда “ВАҚФ” хайрия жамоат фондининг вилоят бўлими ходимлари томонидан Ислом ақидасига мувофиқ зиёратларни ташкил этиш, зиёрат одобларини тушунтириш бўйича ишлар олиб борилмоқда. Зеро, Аллоҳ таолодан ўзга нарсаларга – тош, дарахт, қуёш кабиларга ибодат қилиш ширк амал ҳисобланади. Маълумки, ширк гуноҳи кабиралардандир. Қуръони Каримда: “…Бас, кимки Парвардигори билан мулоқотда бўлишдан умидвор бўлса, у ҳолда эзгу амал қилсин ва Парвардигорига ибодат қилишда ҳеч кимни (Унга) шерик қилмасин!” (Каҳф сураси, 110-оят), дея Аллоҳ таоло марҳамат қилади.\nАбу Ҳурайра розияллоҳу анҳудан ривоят қилинган ҳадисда ҳам ширкнинг нақадар оғир гуноҳ эканлиги ва у сабаб инсоннинг охирати аянчли ҳолда бўлиши ҳақида хабар берилади: “Расулуллоҳ соллаллоҳу алайҳи васаллам: “Аллоҳ таборака ва таоло: “Мен шерикка энг беҳожат зотман. Ким бир амал қилса-ю, унда Мен билан Мендан бошқани шерик этса, уни ҳам, шеригини ҳам тарк этурман” деди”, дедилар” (Имом Муслим ривоят қилган).\nАллоҳ таоло барчамизни ҳидоятдан бенасиб қилмасин, тўғри йўлдан адаштирмасин, фақат Ўзига ибодат қилиб, Ўзининг розилигини топадиган бандаларидан қилсин!\nАввалги Исрофгарчиликка чек қўяйлик\nКейинги Ҳозиржавоб болакай


АҚШ президентининг турмуш ўртоғи Мелания Трамп чоршанба куни Ватиканга ташриф буюрганида бошига рўмол ташлади, бироқ бир неча кун аввал аксарият аёллар бошдан-оёқ ўраниб юрувчи Саудия Арабистонига борганида, у қирол ҳузурида рўмолсиз намоён бўлди. Emirates 24|7 нашри шу ҳақидаги мақоласи билан бўлишди.\nФарқи нимада? Жавоб - шахсий танлов, дипломатик протокол ва диний қарашларнинг мураккаб бирикмасида.\nБиринчи хоним вакиласи Стефани Гришамнинг сўзларига кўра, Трамп хонимнинг кейинги сафарида қора вуаль ёпишига Ватикан протоколи сабаб бўлган, яъни папа билан кўришиш керак бўлган аёллар узун енгли қора рангли кўйлак кийиши ва бошини қора вуаль билан ёпиши керак. Саудия Арабистони ҳукумати протоколида эса бошни ҳижоб ёки рўмол билан ёпиш сўралмаган, дейди Гришам.\nВатикандаги кийиниш қоидасига ҳамма ҳам қатъий риоя қилавермайди, шу жумладан юқори лавозимда ишловчи аёллар ҳам. Уларнинг кўпчилиги понтифик ҳузурига боши очиқ ҳолда кирган - Германия канцлери Ангела Меркель ва Мьянманинг бош фуқаролик етакчиси Аун Сан Су Чжи шулар жумласидандир.\nБу ерда аёлларнинг аксарияти ҳурмат юзасидан вуаль ёпишади. Трамп хоним католик ҳисобланади, у миллиарддан ортиқ католикларнинг етакчиси бўлган Дональд Трампга ҳамроҳлик қилгани учун ҳам шундай ҳурмат кўрсатгандир, эҳтимол.\nШу куни АҚШ делегациясидаги аёлларнинг барчаси ёпинчиқда эди, шу жумладан президентнинг турмушга чиққунга қадар иудаизмга мурожаат қилган қизи Иванка Трамп ҳам.\nТаъкидлаш жоизки, АҚШнинг биринчи хоними шанба куни Ар-Риёдга борганида ёпинчиқсиз бўлган бўлса-да, одми кийимда бўлган. У саудиялик аёллар киядиган қора халат ёки абаяга ўхшаш эркин ҳаракатланиш имконини берувчи енги узун кийимда бўлган. У араб мамлакатига икки кунлик ташрифи давомида аёл меҳмонларга доир протоколдан четга чиқмаган: ёпиқ кийимлар, узун енг, узун кўйлак ёки шим.\nСаудия Арабистони Мелания Трамп Ватикан протокол


“Ватан келажаги сенинг қўлингда!” Шунингдек\nТАРИХГА АЙЛАНГАН КУН\nГлавная / Шунингдек / “Ватан келажаги сенинг қўлингда!”\n“Ватан келажаги сенинг қўлингда!”\nЁшларни соғлом, илмли, дунё қараши кенг, жаҳон ёшлари билан тенглашадиган кучли, етук шахс бўлиб етишишлари учун бизнинг мамлакатимизда барча шароитлар яратилган. Бундан мана шундай жаннатмакон юртда яшаётган ҳар бир ўғил-қиз фахрланса арзийди.\nЎзбекистон Республикаси Биринчи Президентининг 2014 йил 6 февралдаги “Ўзбекистон Рес-публикасида ёшларга оид давлат сиёсатини амалга оширишга қаратилган кўшимча чора-тадбирлар тўғрисида”ги Қарорининг ижросини таъминлаш максадида Хива Ахборот технологиялари касб-ҳунар коллежида “Ватан келажаги сенинг қўлингда” мавзуида ҳоким ва ёшлар учрашуви ўтказилди.\nУчрашувда туман ҳокими Э.О.Яқубов ва вилоят Маданият ва спорт ишлари бошқармаси бошлиғи Ш. Мадаминов, «Камолот» ЁИҲ туман кенгаши раиси И.Қурбонов ва бошқа ташкилот раҳбарлари, таълим муассасалари ўқувчилари, касб-хунар коллежи директорлари, уларнинг ўринбосарлари ҳамда бошланғич ташкилот етакчилари иштирок этишди. Туман ҳокими Э.О.Яқубов учрашувда ёшларга оид қонуннинг мазмун-моҳияти, ундан келиб чиқадиган вазифалар, ёшларни ўйлантирадиган муаммолар ҳусусида гапирди.\nТашкилот раҳбарларига ёшлар ўзларини қизиқтирган савол ва так-лифлар билан мурожаат қилдилар. Жумладан, 2-сон умумтаълим мактаби ўқувчиси Холжонпошша Ражаббоева, Хива туризм касб-ҳунар коллежи ўқувчиси Раҳмонали Раҳмонов “Ҳоким стипендияси” ташкил қилиш, Хива шаҳрида кутубхона қуриш каби таклифларини билдирдилар.\nУчрашув доирасида китоблар ярмаркаси ҳам бўлиб ўтди. «Энг яхши таклиф» эгаларига фахрий ёрлиқ ва эсдалик совғалари топширилди.\nтуризм касб-ҳунар коллежи ўқувчиси.


25 ноябр 2020, Тошкент вақти: 05:10\nГерманиядаги Яшиллар партиясининг Бундестагдаги вакиласи Мари Луиза Бек Марказий Осиë муаммолари, жумладан, инсон ҳуқуқлари ҳимояси билан шуғулланади.\nНемис депутати Тошкентга қилган сафари чоғида Ташқи ишлар вазирлиги, Бош прокуратура, Олий Мажлис вакиллари ва Омбудсман билан учрашиб, сиëсий маҳбуслар масаласини ўртага қўйди.\n“Бу масалани тилга олишим билан ўзбек мулозимларининг нафаси ичига тушиб кетди,- дейди Мари Луиза Бек.- Ҳозир Ўзбекистондаги бошқарув тизими илдизи коммунистик режимга бориб тақалади. Улар жон-жаҳди билан эски режим тутумини ҳимоя қилади. Мухолифат ва ўзгача фикрловчиларни сайловга яқинлаштирмайди. Мухолифатга ола қараш баробарида диний ҳаракат вакиллари таъқиб қилинади. Ҳокимият назарида диндорлар экстремизм хамиртурушидир. Кимда-ким ҳукумат измидан ташқарида бўлса, дарҳол мухолифат фаолиятида бўлганларнинг қора рўйхатига тиркалади. Мухолифат тамғаси урилганлар шафқатсиз тазйиқларга дучор қилинади”.\nБундестаг вакиласи Тошкентга боришидан олдин ўзбек мулозимлари уни тинглаши, гаплари тегишли қулоқларга етиб боришини ўйлаб хато қилганини билдирди.\n“Мен Ўзбекистондаги сиëсий маҳбуслар ҳақида гап бошлашим ҳамоно ўзбек мулозимлари тош ҳаккаларга айланди. Бу режим мантиғига уйғун бир ҳолат. Президент сайловидан олдин барча тош ҳайкалларга айланган. Қимирлаган жон йўқ. Ҳамма оғзига талқон солгандай жим. Ўзбекистондаги ҳукумат идораларида моғор босган ва маҳдуд иерархия мавжуд. Бу поғоналашган тизим бандилари бўлган ўзбек мулозимлари юқорининг изнисиз бир қадам қўйса, оқибатини ўйлаб жим ва ҳаракатсиз туради. Айниқса, ҳозир сайлов олдидан сиëсий маҳбуслар ҳақида бирор калима гап тинглайдиган мулозим йўқ Ўзбекистонда. Шу боис, мен бу масалани сайловдан кейин яна кун тартибига қўяман. Ҳар ҳолда бу менинг Ўзбекистонга сўнгги сафарим эмас”,- деди Мари Луиза Бек.\nТошкентга сафари давомида немис депутатига Ўзбекистон қамоқхоналаридаги сиëсий тутқунлар билан учрашувга изн берилмади.\nМарказий Осиёда инсон ҳуқуқлари билан шуғуланувчи германиялик Бернҳард Сласеннинг айтишича, Германиядаги мавжуд ҳокимиятга мухолифатда бўлган Яшиллар партияси учун Ислом Каримов режимини танқид қилиш ўнғай.\n“Энг муҳими, чиройли гаплардан амалий ишга ўтиш лозим. Немис ҳукумати вакиллари иқтисодий муносабатлар ва Термиздаги немис ҳаво базаси инсон ҳуқуқлари ва сиëсий эркинликлар масаласидан муҳимроқ, деган гапларни айтмоқда. Шуни унутмаслик керакки, айнан немис ҳукумати ташабуси билан Ўзбекистонга қарши жазо санкциялари юмшатилди”,- деди Б.Сласен.\nУнинг сўзларига кўра, ҳукмрон Христиан демократик партия вакиллари Тошкентга борганида ош еб, чопон кийиб келишдан нарига ўтмаяпти.\n“Яшиллар партиясидан депутат Мари Луиза Бек хоним ва сўл партиядан Тобиас Флюгергина Тошкентга сафари пайтида ўзбек қамоқхоналарида азоб чекаëтган сиëсий тутқунлар масаласини тилга олди. Ўзбекистон режими танқидчилари қаторига Германиядаги ҳукмрон партиялар ҳам қўшилса, самарали бўлар эди”,- дейди Бернҳард Сласен.\nЎзбекистонда йигирмадан ортиқ сиëсий маҳбус ва ўн минглаб эътиқод тутқунлари борлиги айтилади.


28 январь куни Ўзбекистонда ҳаво ҳарорати кўтариладими? - Zamin.uz\n18:38 / 27.01.2020\nРеспублика Гидрометеорология марказининг хабар беришича, 28 январь куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 0-3 даража совуқ, кундузи 3-5 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 2-7 даража илиқ бўлади. “Замин” янгиликларини “Youtube”да кузатиб боринг


Аксилкоррупция агентлиги қўғирчоқ театрида «коррупцион ҳолатларни фош этди»\nАксилкоррупция агентлиги қўғирчоқ театрида «коррупцион ҳолатларни...\n17.07.2021 15:55 0 2554\nЖорий йилнинг май-июнь ойларида Коррупцияга қарши курашиш агентлиги томонидан Самарқанд шаҳар маданият бўлими, Каттақўрғон шаҳар драма театри ҳамда Самарқанд вилояти қўғирчоқ театрида давлат харидлари, давлат мулкини бошқариш ва ундан фойдаланишда қонун ҳужжатларига риоя этилиши юзасидан ўрганишлар ўтказилган эди, деб хабар бермоқда агентлик матбуот хизмати.\nҚайд этилишича, тадбирлар давомида бир қатор қонунбузилиш ҳолатлари аниқланган.\nЖумладан, Самарқанд вилояти қўғирчоқ театрида ўтказилган ўрганишда кўп йиллик меҳнат учун устама тўловлари тўланиши мумкин бўлмаса-да, 2019-2020 йилларда жами 59 430,4 минг сўмлик қўшимча тўловлар нотўғри тўлаб берилганлиги маълум бўлди.\nМазкур ҳолат юзасидан 2021 йил 8 июль куни прокуратура идоралари томонидан вилоят қўғирчоқ театри мансабдор шахсларига нисбатан Жиноят кодексининг 167-моддаси 2-қисми «в» банди билан жиноят иши қўзғатилди ва дастлабки тергов ҳаракатлари олиб борилмоқда.\nМазкур ҳолат юзасидан Каттақўрғон шаҳар Драма театри мансабдор шахсларига нисбатан 2021 йил 13 июль куни Жиноят кодексининг 167-моддаси 2-қисми «г» банди билан жиноят иши қўзғатилиб, ҳозирда дастлабки тергов ҳаракатлари олиб борилмоқда, – дейилади агентлик хабарида.\nСамарқанд Коррупцияга қарши курашиш агентлиги қўғирчоқ театри\nҲодиса Кеча, 18:25\nСамарқандда «Зил» ёниб кетди\nҲуқуқ 27/09, 19:19\n51 ёшли эркак шериклари билан сигарет дўконига ўғриликка тушди


Туркия АҚШни Фаластин масаласидаги қарорини қайта ўйлаб кўришга чақирдиHaqida.net\nHome Dunyo Туркия АҚШни Фаластин масаласидаги қарорини қайта ўйлаб кўришга чақирди\nТуркия АҚШни Фаластин масаласидаги қарорини қайта ўйлаб кўришга чақирди\nТуркия АҚШ президенти Дональд Трампнинг Ал-Қудсни Исроил пойтахти деб тан олиши бўйича қарорини қоралади ва уни қайта кўриб чиқишга чақирди. Бу ҳақда РИА Новости Туркия ТИВ баёнотига асосланиб хабар тарқатди.\nАҚШ президенти Дональд Трамп 6 декабрь куни Ал-Қудсни Исроил пойтахти сифатида тан олинишини эълон қилди. Бу — АҚШ кейинги бир неча йил ичида ўз элчихонасини Тель-Авивдан Ал-Қудсга кўчиришини англатади; шу вақтгача АҚШнинг ҳеч бир президенти бунга журъат этмаганди. Трампнинг бу қарори дунё бўйлаб кўплаб норозиликларга сабаб бўлмоқда, ҲАМАС эса 9 декабрни «ғазаб куни»га айлантиришга ваъда қилди.\n«АҚШ маъмуриятининг Ал-Қудсни Исроил пойтахти сифатида тан олиш ҳақидаги масъулиятсиз баёнотини қоралаймиз… Бу қарор минтақадаги тинчлик ва барқарорликка рахна солувчи ёмон оқибатларга эгадир. АҚШ маъмуриятини бу хато қарорни қайта кўриб чиқишга чақирамиз», — дейилган баёнотда.\nҚайд этилишича, АҚШ президентининг бу қарори халқаро ҳуқуқ ва БМТ резолюциясига зид клеади. «Ал-Қудснинг Исроил томонидан эгаллаб олиниши жаҳон ҳамжамияти томонидан рад этилади», дейилган баёнотда.\n«БМТ резолюциясида Фаластин масаласи фақат чегараларни 1967 йилга қайтариш ва пойтахти Шарқий Қуддус бўлган мустақил давлат тузиш орқали ҳал қилиниши мумкинлиги айтилган. АҚШ БМТ Хавфсизлик кенгаши аъзоси сифатида бу фактни рад этмаслиги керак. Туркия Фаластин мустақиллиги тарафдори бўлиб қолаверади», — дейилган ҳужжатда.\nҚайд этилишича, АҚШнинг бу қарори 13 декабрь куни Истанбулда Туркия президенти Ражаб Тоййиб Эрдўған ташаббуси билан ўтказиладиган Ислом Ҳамкорлик ташкилоти раҳбарлари ва Ташқи ишлар вазирларининг навбатдан ташқари йиғилишида кўриб чиқилади.\nАл-Қудс бўйича БМТ Хавфсизлик кенгашининг фавқулодда йиғилиши ўтказилиши сўралди\nАҚШ Давлат департаменти бутун дунё бўйлаб террор хавфидан огоҳлантирди


Китоб саккизинчи мўъжизами? – HURRIYAT\nКитоб саккизинчи мўъжизами?\n1 oy oldin Behzod 151\nБундан анча йиллар илгари забардаст ёзувчи Шукур Холмирзаев (Охирати обод бўлсин) Ёзувчилар уюшмасида ўтказилган бир анжуманда айнан “Адабиёт ўладими?” деган мавзуда маъруза қилган ва “Адабиёт ҳеч қачон ўлмайди” деб хулоса чиқарган эди.\nТасодифни қарангки, бир неча йил олдин Гватемала ёзувчиси, Нобель мукофоти совриндори Мигел Анхел Астуриаснинг “Адабиёт қачон ўлади?” мақоласини ўқиган эдим. Бу буюк ёзувчи 1975 йилда вафот этган. Биргина “Сеньор президент” романи юзлаб тилларга таржима қилинган. Улуғ адиб “Лотин Америкаси романи” деб аталаётган янги йўналишни бошлаб берганлардан бири. Ёзувчи бизни эндигина ташвишга, ҳаяжонга солаётган муаммолар ҳақида ўз қарашлари, ҳукм-хулосаларини бундан ярим аср олдин очиқ-ойдин айтган, авлиёларча фикр билдирган экан: “Аниқ биламан, кун келиб авлодлар коммунизм ва шу каби тузумлар ҳақида ёзилган китобларни унутадилар. Халқларнинг ботиний қиёфаси минг марталаб ўзгаради, лекин у инсонлигича қолаверади. Айнан шу – инсонликнинг қаймоғини ўзида олиб чиқа олган китобларгина мангу қолади”. Астуриас бу сўзларни дангал, мардона айтган пайтда биз янги, порлоқ коммунистик жамият қурамиз деб кўкрагимизга уриб юрар, ҳамма бирдек бахтиёр, фаровон турмуш кечиради деб ишонар эдик. Камчиликлар, етишмовчиликлар, қийинчиликларга ўткинчи нарсалар деб қарар эдик. Ҳаётнинг ўзи кўзимизни мошдек очиб қўйди. Ўз юртидан қувилиб, ғурбатда яшаган Астуриас ва унинг маслакдошлари ҳақ бўлиб чиқди. Биз чув тушдик. Қаттиқ алдандик. Бу аччиқ сабоқни унутмаслигимиз керак.\nБугунги кунда юқоридагига ўхшаш саволларга эҳтиёж йўқ. Аксинча, Янги Ўзбекистонда маънавий бойликлар – адабиёт, санъат, илмга эҳтиёж тобора кучайиб бормоқда.\nБуни фақат халқимизгина эмас, бутун дунё аҳли кўриб турибди. Президентимиз Шавкат Мирзиёев амалий ишларни, тадбиркорликни, ижодий бунёдкорликни кенг қўламда бутун мамлакатимиз бўйлаб авж олдириб юборди. Қисқа муддат ичида қилинган ва қилинаётган ишлар, қурилишларни кўриб, ақлингиз шошиб қолади. Хорижий инвестацияларни юртимизга кенг миқёсда жалб қилиш, тинч-тотувлик, яхши қўшничилик муносабатларини ривожлантириш, ҳамма соҳаларда адолат устуворлигини ўрнатиш… Маънавият соҳасига келсак, китобхонлик маданиятини ошириш, китоб нашр этиш тизимини такомиллаштириш, ижодкорларни моддий ва маънавий қўллаб-қувватлаш, уларга яратилаётган имтиёзлар… Аммо, энди ноз-неъматларни осонгина ўзлаштириб, текин еб ётиш даври ўтди. Куни кечагина амалдорнинг мушугини “пишт” дейишга қўрқар эдик. Ҳозир эса халқнинг насибасини ўмаришга ўрганган порахўр раҳбарлардан қанчадан-қанчаси жазосини тортиб ётибди. Яқин йигирма беш йил ичида аёвсиз йўқ қилинган кутубхоналар, бузиб ташланган маданият саройлари тикланяпти. Худога шукур, одамлар китоб ўқий бошлади. Жойларга китобларни олиб бориб тарқатишдек эзгу ишлар йўлга қўйилди. Хуллас, адабиёт, маданият соҳасидаги ишлардан тобора кўнглимиз тўлиб бораяпти. Албатта, гуруч курмаксиз бўлмайди деганларидек, камчиликларимиз ҳали кўп. Масалан, қўлига китоб ушламаса ҳам ўзини китобхон қилиб кўрсатаётган чаламулла раҳбарларимиз кам дейсизми? Ана шулардан кўпроқ қўрқиш керак. Янги ҳокимларимиздан бири: “Озод Шарафиддинов китобни саккизинчи мўъжиза деб атаган” деб ёзди. Ахир ҳаммамиз биламиз-ку, домланинг китоб ҳақидаги салмоқли мақоласи “Биринчи мўъжиза” деб аталади. “Оламда яна бир мўъжиза борки, – деб ёзади у. – Унинг буюклиги, муқаддаслиги етти мўъжизанинг жамики улуғворлиги, гўзаллигидан камлик қилмайди… Бу мўъжиза китоб. Китобнинг мўъжиза, мўъжиза бўлганда ҳам биринчи мўъжиза (!) эканини кўпгина буюк одамлар қайд қилган”. (О.Шарафиддинов. Биринчи мўъжиза. Ғафур Ғулом номидаги Адабиёт ва санъат нашриёти, Т., – 1979, 11-бет). Домла айнан шундай ёзган. Нега энди билимдонлик қилиб, китобни “саккизинчи мўъжиза»га айлантириб, уни энг охирги ўринга (!) суриб қўйишимиз керак? Устозимиз айтганидек, китоб, адабиёт ҳар доим биринчи мўъжиза бўлиб қолаверади. Шундай экан, унга зарурат ҳеч қачон, ҳеч қаерда камаймайди. Аммо, табиийки заиф, ғўр асарларнинг умри ҳамиша қисқа бўлган. Бундан кейин ҳам шундай бўлади. Демак, чинакам яхши асар ўлмайди. Шу ўринда биргина мисол келтириб ўтай. Ҳазрат Алишер Навоий ва султон Ҳусайн Бойқаро даврида илм-фан, адабиёт ва санъат гуллаб-яшнагани маълум. Айниқса, ғазалхонлик юксак мақомда турган. Ҳатто бозорда ғазалфурушлик қилувчилар ҳам бўлган. Хўш, энди айтингчи, ана шу ғазалфурушлардан қанчасининг номи-ю девони бизгача етиб келди? Узоққа бормай қўяқолайлик. 20-30-йилларда ҳам кўплаб адабий-бадиий китоблар нашр этилгани маълум. Уларни ҳозир саноқли мутахассислардан бошқа ким билади?\nВақтнинг ўзи адолатли ҳакам. Унинг шафқатсиз синовидан ўта олган асарларгина мангуликка дахлдор бўлиб яшаб қолади. Демак, ҳақиқий асарларга зарурат ҳеч қачон, ҳеч қаерда йўқолмайди. Унга банкротликнинг дахли йўқ. Ҳозирги зийрак китобхон яхши асар билан бемаза қовуннинг уруғини адашмай ажрата бошлагани адабиётимизнинг катта бахти. Хуллас, китобга муносабат ҳамиша жиддий ўринда турганки, бу хусусда батафсилроқ тўхталишга тўғри келади. Биргина йигирманчи асрнинг ўзида, китоблар бир неча марта қатлиомга учраганини эсланг. Бундан 25 йиллар илгари юз берган совуқ бир ҳодиса юрагимга тошдек ботган. Эски консерваториянинг рўпарасидаги катта китоб дўкони бор эди. Ана шу антиқа дўкон бир кун ичида йўқ қилинди. Икки кун муҳлат, магазинни бўшатасанлар деб буйруқ қилинган. Айтилган вақтда ёлланган ишчилар магазинда битта ҳам китоб қолдирмасдан ҳаммасини кўчага улоқтиришган. Китобга – илм хазинасига муносабатни кўринг! Замон зўрники бўлгандан кейин аҳвол шу-да! Ҳеч ким китоб сотувчиларнинг дод-фарёдига қулоқ солмаган экан!\nПрезидент Шавкат Мирзиёев бир деганда айнан ана шу китоб магазинини аввалгидан кўра салаботли қилиб жойига тиклаб қўйди. Қойил қолдик. Минг раҳмат!\nЁзувчилар уюшмасининг Пушкин кўчасидаги кутубхонасини кўпчилик яхши билади. Бу ерда неча йиллар заҳмат чекиб йиғилган ёзувчи, шоирлар-муаллифларнинг дастхати битилган нодир китоблар тўпланган эди. Ҳозир улар қаерга кетди? Уларни йўқотишга ким буйруқ берган? Ёки Дўрмондаги Ёзувчилар боғида китоб кам эдими? Ғафур Ғулом номидаги Адабиёт ва санъат нашриётида, “Шарқ”, “Ўқитувчи”, “Ўзбекистон” нашриётларида, шаҳарлар, туман марказлари, қишлоқ советлари, мактаб кутубхоналарида озмунча китоб йиғилган эдими? Тарихий аҳамиятга молик машҳур “Турон” кутубхонаси қани? Ўзим туғилиб ўсган қадрдон қишлоғим Хумсондаги кутубхонага кирганимизда китоблар кўплигидан бошимиз айланиб кетарди.\nҲозир шу кутубхонадан ҳамда қишлоқдаги мухташам масжидлардан (қариялар тўққизта, бирови ўн битта (!) масжид бўлган дейишади), қишлоқ марказидаги тошкентлик Ориф ҳожи бобо қурдирган улкан, салоботли масжид, Олим қози бобомиз қурдирган, хоналари кўркам нақшлар билан безатилган ажойиб бинолардан ном-нишон қолган эмас. Раҳматли бобом Маҳмуд оқсоқол Додимов (халқ душмани сифатида Чимкентда 1933 йил 21 март — Наврўз кунида отилган) қурдирган улкан, салобатли масжид ҳам 50-йилларнинг охирларида ваҳшийларча бузиб ташланган. Бизнинг кўз ўнгимизда қуриб битказилган катта клуб, улкан чойхона нима учун бузиб ташланганини ҳеч ким билмайди! Ўттизинчи йилларда араб ёзувида битилган китобларга келган қора кунлар тўқсонинчи ва ундан кейинги йилларда крилл ёзувидаги китобларнинг бошига тушди. Буларнинг барини айтаман десак, бир эмас, ўнлаб суҳбатлар камлик қилади. Худога шукур, ниҳоят, бошқача замон келди. Ҳозир муҳтарам Президентимизнинг шахсан ўзи китобхонлик маданиятини оширишга бош-қош бўлиб турганини кўриб, кўнглимиз яйраб кетади. Ҳамма ерларда масжидлар, маданият саройлари, кутубхоналар қайта қурилмоқда. “Турон” кутубхонаси ҳам қайта тикланди. Улар матбуот, радио ва телевидениеда кенг тарғиб қилинмоқда.\nБизнинг халқимиз ҳам, адабиёт ва санъатимиз ҳам ўтган асрда боши берк кўчага кириб қолди. Ундан чиқиб кетишнинг ҳеч қандай иложи йўқ эди. Ёлғон, зўравонлик асосига қурилган, ҳар қандай адолатни поймол қилишга тайёр турган ваҳший, қаттол хукмдорлар ўзининг сохта ғояларидан бошқа ҳеч нарсага йўл бермади. Адабиётда янги изланишлар, янги тамойилларга заррача ўрин йўқ эди. Оқибатда халқнинг чинакам ҳаёти, бошидан кечираётган оғир кунлари адабиётдан ташқарида қолди. Ижод эркинлиги бўғиб ташланган бундай шароитда хориждаги чинакам адабий жараён ҳақида тўғри тасаввурнинг ўзи йўқ эди. Шу йилларда чиқадиган ҳар бир китоб Москванинг тасдиғидан-чиғириғидан ўтказилганини ёзувчиларимиз яхши билади.\nҲозир аҳвол бутунлай ўзгарди. Чет эл адабиётини аслиятда ўқийдиган ва таржима қила оладиган янги авлод шаклланиб бўлди. Бахтимизга “Жаҳон адабиёти” журнали мунтазам чиқиб турибди. Бу ижобий жараён янада ривожланишига шубҳа йўқ. Ҳозирги ёш ижодкорларимиз ана шу ҳаётбахш омиллардан баҳраманд бўлмоқдалар. Шу кунларда катта ёзувчиларимиз Хуршид Дўстмуҳаммад, Эркин Аъзам, Усмон Азим, Луқмон Бўрихон, Исажон Султон, Абдуқаюм Йўлдошев, Шойим Бўтаев, Шоҳида Исахонова ва бошқа кўплаб ижодкорларнинг насрий асарлари хориждаги асарлар билан бемалол беллаша олади. Улуғбек Ҳамдамнинг “Мувозанат” романи чет элда чоп этилди. Исажон Султоновнинг қисса ва ҳикоялари хорижий китобхонларга манзур бўлаётганидан хабаримиз бор. Шоира қизларимиз, сингилларимиз ҳам орқада қолаётгани йўқ. Зулфия Мўминованинг “Аёлни енгиб бўлмайди” шеърий тўплами Америка Қўшма Штатларида чоп этилиб, инглиз тилли мухлисларга маъқул бўлаётганини эшитганимизда бошимиз осмонга етди. Шарифа Салимованинг шеърлари немисларни мафтун этганидан қувончга тўлдик. Хосият Рустамова ҳам анчадан бери жаҳон шеърияти минбарига дадил чиқиб, мухлисларни қувонтирмоқда.\nБугунги ўзбек насри Ғарбу Шарқ адабиётининг соясида қолиб кетмасмикин деб ташвишланишга ўрин йўқ. Аксинча, дунё адабиётининг сара намуналари қанча кўп таржима қилинса ва кўп ўқилса,улардан бир умр сабоқ олинса – бу айниқса, ёш ижодкорларимиз учун шунча кўп фойдалидир. Улар маҳорат, ўқиб-ўрганиш мактабидир. Ғарбда бульвар (кўча) адабиёти, бизда эса бозор адабиёти деб “шуҳрат” қозонаётган хашаки асарлар бошқа нарса. Улар вақт синовига бардош беролмаётганини ҳаётнинг ўзи кўрсатиб турибди. Бундай асарларнинг савиясини бугунги китобхонларимиз адашмай ажратадиган бўлиб бораяпти. Шунинг учун бу муаммоларга батафсил тўхталмай қўя қолайлик.\nКейинги йилларда мен кўпроқ бадиий таржима билан шуғулланяпман. Бадиий таржимага фақат маънавий эҳтиёж туфайли ботиниб-ботинмай қўл урганман. Қирим-татар ёзувчиси Айдер Осман “Олишув” қиссасини журналга ҳавола қилган экан. Наср бўлимида ишлаётган қадрдон укаларимдан бири – таниқли шоир, таржимон ва олим Тоҳир Қаҳҳор шу қиссани таржима қилиб беринг деб таклиф қилди. Мен дастлаб рад этдим. Аммо Тоҳир: “Қувғинда юрган ана шу халққа маънавий ёрдамимиз тегсин, муаллифнинг ўзи ҳам ёрдам беради”, – деб қўймади. Шу гап далда бўлди. Айдер Османнинг “Олишув” қиссаси ва “Сулаймон” ҳикоясини таржима қилдим. Улар “Шарқ юлдузи”да босилди. Сал кейин бу икки асар “Таниш кўзлар” тўпламига кирди. Ўқувчилар яхши қабул қилишди. Кейин анча йилларгача таржимага қўл урмадим.\n“Жаҳон адабиёти” журналида ишлаган пайтимда инглиз адибаси Уайданинг “Нелло ва Патраш” ҳикоясини Дилдора Алиева билан бирга таржима қилган эдик. Устоз Озод Шарафиддинов маъқуллаб, “Қўлингиздан келар экан-ку” деб мақтади. Сўнг домланинг даъвати қийин-қистови билан машҳур араб ёзувчиси, Нобель мукофоти лауреати Нажиб Маҳфузнинг “Родопис” тарихий романини таржима қилдим. У “Раққоса Родопис” ҳамда “Малика ва раққоса” номи билан икки марта нашр этилди. Кейинги таржималар ҳам ана шундай – журнал даъвати билан қилинган. Сергей Давлатовнинг “Чемодан” қиссасини ҳам устознинг таклифи билан қилганман. Қисса устида завқ билан қаттиқ ишлаганим эсимда. Кейин ҳам журналда бир қатор таржималарим босилди. Ўзимга ёқадиганлари: Корней Чуковскийнинг “Чехов”, америка адибаси Лилион Росснинг “Хемингуэй портрети” бадиалари, Карлос Фуэнтоснинг “Қувноқ жамоа”, япон адиби Тецуо Миуранинг “Адашган шуълалар”, Нобель мукофоти лауреати Иван Буниннинг ҳикоялари, Василий Яннинг буюк аждодимиз Спитамен ҳақидаги “Қўрғон узра гулханлар” романи, Лев Толстойнинг “Жаҳон адабиёти” журналида “Асосий қаҳрамонларим – ҳақиқат” номи билан эълон қилинган хотиралар ва мактублари, Мигел Анхел Астуриаснинг “Сеньор президент” романи… Уни ҳам Тоҳир Қаҳҳорнинг даъвати билан таржима қилганман.\nБунин ҳикоялари таржимаси учун ҳам узоқ вақт ботинолмай юрдим. Бу ёзувчи номини биринчи марта тўртинчи курсдалигимизда Озод домла маърузасида эшитганман. (Ёзувчининг тўққиз жилдлик асарлар тўпламини қўлга киритишимнинг ўзи бир тарих.) Айниқса, ҳикояларини севиб ўқидим. Таржима қилиш сира хаёлимда йўқ эди. Аммо Бунин асарларига асир, ошиқу шайдо бўлиб қолган эдим. Кўп иккиланишлардан кейин таваккал деб ишга киришганман. Беназир таржимон ва хассос адабиётшунос, илм йўлидаги устозларимдан бири Иброҳим Ғафуров бир учрашганимизда мазкур таржима ҳақида кўнгилга ёқадиган илиқ гапларни айтди ва “фақат сал-пал қалам теккизса бўладиган жойлари бор, умуман яхши”, деб баҳо берди. Эшитиб, роса севинганман. Аммо ана шу “сал-пал” қалам теккизиладиган жойлар қаерда экан? Бу муаммо устида бош қотириб, таржимани қайта-қайта ўқидим, ҳар гал ниманидир тузатган бўлдим. Ниҳоят, кўнглим тўлиб, уларни буюк адиб асарларини нашрга тайёрлашга масъул бўлган шоир укамиз Ғулом Мирзога элтиб бердим.\nАстуриаснинг “Сеньор президент” романи бадиий жиҳатдан жуда бақувват, шиддатли кураш-конфликтлар асосига қурилган. Золим, мустабид ҳукмдор – “сеньор президент”нинг икки юзламачилиги, мунофиқлигини кўрсатиш асосий ўринда туради. Бу ҳокими мутлакда заррача шафқат, инсонийлик йўқ, ўз қабиҳ режаларини амалга ошириш йўлида яқин, садоқатли мулозимларини қурбон қилиш унинг учун қўғирчоқ ўйнатишдек оддий нарса… Хуллас, ёвузлик, маккорлик асосий касбига айланиб бўлган. Асарнинг ичига кириб борганингиз сари ҳайратингиз ошиб бораверади. Таржима жараёнида қанчалик қийналганимни айтиб ўтдим. Аксинча, Лев Толстойнинг хотиралари, кундаликларини анча осонлик билан роҳатланиб таржима қилган эдим…\nТолстой, Чехов, Бунин асарлари мен учун ҳар доим ўқиб ўрганиш мактаби бўлиб қолаверади. Бу даҳоларнинг асарларини қандайдир мажбурият, тирикчилик дардида эмас, юқорида айтганимдек, қалб амри билан таржима қилдим. Халқимиз маънавияти бойисин, руҳан юксалсин деган умид ва ишонч менга мадад бераётганини доим ҳис қилиб, илҳомланиб турдим. Ана шу яхши ният қўлимга қалам тутқазди. Кўряпсизки, таржима масаласида ҳеч ким мажбур қилиб, зўрлаб қалам тутқазгани йўқ. Фақат диди ва савияси баланд ўқувчига манзур қила оламанми деган андиша доим кўнглимни бир чеккасида туради.\nСуратда: Ортиқбой Абдуллаев (ўнгда) таниқли адабиётшунос олимлар Ғулом Каримов ва Озод Шарафиддинов билан. 1993 йил.\nЭнди яна бир муҳим масала — танқидчилик ҳақида тўхталайлик. Маълумки, бадиий адабиётни адабий танқидсиз тасаввур қилиб бўлмайди. Улар эт билан тирноқдай гап. ХХ асрдаги адабий жараёнга бир назар солинг. Айниқса, 20-30-йилларни, урушдан кейинги “конфликтсизлик” назарияси ҳукм сурган даврларни эсланг. Афсуски, бу йилларда эндигина шакллана бошлаган адабий танқид бир юмалаб, ҳукмрон мафкуранинг садоқатли малайига айланиб қолди. 30-йиллардан 50-йилларнинг ўрталаригача адабий танқид ўзининг асосий вазифаси – адабий асарни холис таҳлил қилиш орқали адабиётни ривожлантириш, олға етаклаш ўрнига асосан “фош қилиш”, қуруқ офаринчилик, мадҳиябозлик билан шуғулланди ва минг афсуски, бу иллатни йўқотиш деярли мумкин бўлмади. Танқидчилик салгина ўзини тиклай деганда, афсуски, яна мадҳиябозлик, урра-уррачилик бошланиб кетди. Мустақилликка эришганимиздан кейин йигирма беш йил ичида биронта бўш, заиф асарни чинакамига танқид тарозисига солиб, холис баҳосини берган адибий-танқидий мақолани холисанилло тилга олиб ўтинг-чи! Фақат мархум Озод домлагина шоир Барот Бойқобилов шеърияти ҳақида кескин фикр билдира олди. Камина ёзган “Спитаменнинг аччиқ қисмати” мақоласи эса ҳаддан ташқари қисқартириб чиқарилгани учун кутилган самарани бермади. (Уни яқинда дадил муҳаррирларимиздан бири Нортўхта Қилич “Фаровон юрт” газетасида ҳеч қандай ўзгартирмасдан чиқаргани учун миннатдорчилик билдираман). Хуллас, “эмас осон бу майдон ичра турмоқ!” Бизда йўқотиб бўлмаётган ёмон бир иллат бор. Ундан ҳамон қутула олмаяпмиз. Ҳамон ёв ўтиб кетгандан кейин қилич кўтариб “урхо-ур”га қўшилиб югурамиз… Шундай, ҳаммамизда ҳам шиддат, мардлик, шижоат етишмайди. Мен бу гапларни изтироб, алам билан айтаяпман. Тўғри, бир вақт анча-мунча кескин фикрлар билан чиққан пайтларим бўлди. Ўзим ҳам бугун у даврларни соғиниб қўмсайман… Хуллас, очиғини айтганда, ҳозирги танқидчиликда шижоат йўқ. Газета-журналларни тўлдириб мадҳия айтишдан чарчамаётган катта ёзувчилар, шоирларни танқид қила оламизми? Борингки, кескин бир танқидий мақола ёздингиз ҳам дейлик. Уни босиб чиқарадиган дадил муҳаррир бор деб кимни кўрсата оласиз? Хуллас, айб ўзимизда. Муаммоларни бир чеккадан санай бошласак, калтакнинг боши энг аввал ўзимизга тегади. Машойихлар: “Пичоқни аввал ўзингга ур, оғримаса бировга ур!” дейишади-ку!\nМен бу гапларни, муаммоларни четлаб ўтиш учун айтаётганим йўқ. Адабиёт оламида пайдо бўлаётган янги асарларни улар яхши ёки ёмонлигидан қатъий назар, ҳаммасини таҳлил қилиб баҳосини бериш фақат адабий танқидчининг вазифаси эмас. Мана, бугун тўла-тўкис ишлаб турган Академиямизга қарашли илмий-тадқиқот институтларидаги ўнлаб етук тадқиқотчи олимлар, илмий ходимлар биринчи навбатда бевосита адабий жараённи таҳлил қилиш, янги асарларни баҳолаш билан шуғулланади. Бу масаланинг жиддий томонларидан бири. Хўш, қайси олим ёки тадқиқотчининг “Матбуот менга ўрин бермайди, ёзган мақолам ёки илмий ишимни юзага чиқармайди” деб шикоят қилиб юргани ёки бирон нуфузли анжуманда гапирганини эслайсизми? Энди муаммонинг бошқа томонига ҳам назар солайлик. Нега даврий матбуотда мавжуд муаммолар кескин танқид қилинган ўткир, долзарб мақолалар – танқидий чиқишга етарли эътибор берилмайди. Нега тўртинчи ҳокимиятнинг ташаббуси билан кўплаб нашр этилаётган заиф, ночор асарларга баҳо берилмайди? Энди холис фикр айтинг. Бу ўринда ким кўпроқ айбдор? Беғам танқидчими ёки даврий нашриётлардаги қўлини совуқ сувга ургиси келмайдиган тепса тебранмас, фақат юқорининг қош-қовоғига қараб иш қиладиган мутасадди ўртоқларми? Нега матбуот тўртинчи хокимият – Абдулла Қаҳҳор, Одил Ёқубов, Озод Шарафиддиновга ўхшаган муросасиз, журъатли муаллифларни излаб топишмайди?.. Уларнинг ўткир қалами воситасида муаммоларни дадил кўрсатиб, бонг урилмайди. Кўрамизки, муаммолар бугун туғилган ўткинчи нарсалар эмас ва уларнинг ечимини топиш хамирдан қил суғургандек осон бўлмайди.\nЭнди бевосита бугунги адабий жараён ҳақидаги айрим кузатишларим билан ўртоқлашсам. Бугунги кунда фаол ижод этаётган Хуршид Дўстмуҳаммад, Усмон Азим, Эркин Аъзам, Абдуқаюм Йўлдошев, Нортўхта Қилич, Исажон Султон, Собир Ўнар, Шойим Бўтаев, Шодиқул Ҳамро, Жўра Фозил, Саломат Вафо, Шаҳодат Исахонова ва яна кўп кейинги давр ижодкорларининг асарларини ўқганимда кўнглим яйраб кетади. Кекса ёзувчимиз Муҳаммад Салом ҳам орқада қолаётгани йўқ. Унинг изланишлари, айниқса, “Зиндондан садо”, “Катта хонадон” романи, “Капролактам” публицистик мақоласи изтироб, дард билан ёзилган. Мен кейинги бир-икки ҳафта ичида Абдуқаюм Йўлдошевнинг “Жадид” қиссаси, Икром Отамурод, Муҳиддин Омоннинг янги китоби ва Азиз Саиднинг “Вақт манзили” шеърий манзумасини катта ҳаяжон билан ўқиб чиқдим. Айниқса, “Жадид” қиссасида тасвирланган зўравонлик, маккорлик, ёлғон ваъдалар билан амалга оширилган инқилобий воқеалар 1917-1921 йиллардаги хунрезликлар, халқимиз бошига ёғдирилган сон-саноқсиз мусибатлар, қатли-ом манзараларини ўқиб қаттиқ таъсирландим. Уларда кучли дард, ҳаяжон бор. Ўқувчи юқоридаги асарларни лоқайд ўқий олмайди.\nМен мазкур мақолада таржимачилик борасидаги жиддий оғриқли муаммоларга ҳам тўхталиб ўтишни хоҳлар эдим. Худога шукурки, улар ижобий ечимини топиб бормоқда. Таржима кенгашининг ташаббуси билан ҳазрат Алишер Навоий асарлари ва бир қатор шоирларнинг шеърлари тагламалар орқали жаҳондаги катта тилларга ўгирилмоқда ва ижобий натижаларга эришилмоқда. Аммо бу ерда ҳам жиддий муаммолар бор. Ана шу таглама-таржималарда аслиятдаги теран маънолар, санъаткорлик, мажозий тимсоллар тўла сақлаб қолинганми? Улар хориждаги шеърият, санъат мухлисларининг қалбини ларзага солиб, ўзига асир қила оладими? Ҳамма гап шунда. Лоақал Алишер Навоий асарларининг русча таржималарига бир қўр назар солиб кўрайлик. Таниқли шоир ва ёзувчимиз Муҳаммад Алининг гувоҳлик беришича, “жуда машҳур таржимон Лев Пенковский (биз уни бошимизда кўтариб сийлаганмиз, ардоқлаганмиз. О.А.) Алишер Навоийнинг асарларини русчага таржима қилаётганда, масалан “Лайли ва Мажнун» достони таржимаси жараёнида истамаган бобини ташлаб, истаган бобини қўшиб, ўз ҳолича таржима қилган… Масалан, Мажнуннинг Лайлига, Лайлининг Мажнунга ёзган мактублари (достоннинг энг ҳаяжонли, драматик нуқталари! – О.А.) ташлаб кетилган эди. Ҳайронман, бу ҳолат “Евгений Онегин”да Татьянанинг Онегинга, Онегиннинг Татьянага ёзган мактублари борлигиданми ёки бу мактублар шоирнинг машҳурлигига соя ташлашидан ҳайиққанми, (оддий ичи қоралик, хасадгўйлик туфайли! – О.А.) ишқилиб “Лайли ва Мажнун”даги гўзал мактублар русча таржимада йўқ. Шунда бизларга нисбатан нописанд қарашларни сездим (“Юлдузнинг беш қирраси” тўплами. Чўлпон номидаги НМИУ” Т., 2017 й., 37-бет.).\nҲатто таржимонларнинг ҳасадгўйлиги, масъулиятсизлиги туфайли мумтоз адибимиз Ойбекнинг “Навоий” романи таржимаси ҳам жуда қаттиқ қисқартирилган экан (бу ҳақда улуғ шарқшунос олим Е.Бертельс афсусланиб ёзади: “Русский, сильно сокрашеннқй перевод Айбека, “Навои”, М., 1946, стр. 316 и сл. Изб.труды: “Наваи и Джами” изд. “Наука”, ГВЛ. М., 1965) Мазкур маълумотни ўқиб, фиғоним фалакка чиқди. Ўз вақтида энг юксак Давлат мукофоти билан тақдирланган буюк ёзувчига, буюк асарга қардош таржимонларимиз шу даражада масъулиятсизлик билан қарагандан кейин бошқаларига нима дейсиз?!\nЯна бир мисол келтираман. Буюк ёзувчимиз Абдулла Қодирийнинг “Ўтган кунлар” романи “Тошкентлик ошиқлар” номи билан ўтган асрнинг 80-йилларида Берлинда чоп этилган эди. Туркистон муаммолари билан шуғулланадиган айрим мутахассисларни ҳисобга олмаганда роман кўп сонли немисзабон ўқувчилар орасида шуҳрат қозонмади. Нега? Сабаби оддий: немисча таржима романнинг Москвада босилган чала нашридан ёки Тошкентда 1958 йилда асосий жойлари қисқартирилиб, майиб-мажруҳ ҳолда чиққан нусхаси орқали қилинган эди. Ҳар икки нашрда ҳам романнинг шоҳ томирлари қирқиб ташлангани маълум. Асарнинг асосий қаҳрамонларидан бири Юсуфбек ҳожининг аҳил бўлиш ўрнига бир-биримизни қирпичоқ қилиб қириб яшасак эрта-индин рус бўйинтуруғини бўйнимизга илишга мажбур бўламиз деган аламли хитоблари китобда бемалол чиқишига большевик саллотлар хотиржам қараши мумкин эдими? Адибнинг чексиз изтироблари оддий, жўн мелодрамага айлантирилган майиб-мажруҳ асар қаерда-ю, Абдулла Қодирий ёниб, дард билан, эҳтирос билан ёзган улуғвор роман қаерда?\nТаржима муаммолари борасида айтиладиган дардли нуқталар тўлиб ётибди. Бизда улуғ рус шоирлари А.Пушкин ва М.Лермонтовнинг асарлари 30-йиллардаги қатағонлардан олдин таржима қилина бошланган эди. А.Пушкин таваллудининг 100 йиллиги нишонланган 1949 йилда тўрт жилдлик сара китоблари нашр этилди. Бу даврда буюк шоирнинг илк таржимонлари Чўлпон, Элбек, Усмон Носирлар қатағон қурбонига айланган эдилар. Шунда инсоф билан йўл тутилди. Усмон Носир таржима қилган “Боғчасарой фонтани” достони Ҳамид Ғулом таҳририда босилди. Таржимони кўрсатилмаган ҳолда Чўлпон таржимасидаги “Борис Годунов” драмаси Зулфия таҳрири остида чоп этилди (Элбек таржима қилган болаларга бағишланган асарлар нисбатан анча бўш эди – айримларини Миртемир қайта таржима қилган. О.А.) 1954 йилда А.Пушкин асарларининг ана шу тўрт жилдлиги қайта босилди. Бу гал тазйиқлар кучли бўлган шекилли, “Боғчасарой фонтани” Усмон Носир эмас, Ҳ.Ғулом таржимасида (!) эълон қилинди. Шунда фақат Зулфия опа мардона тура олганига қойил қолиш керак: У “Борис Годунов” драмасига фақат муҳаррир сифатида имзо чеккан! Асл таржимон – Чўлпоннинг номи кўрсатилмаган, аммо Чўлпон матни тўла сақлаб қолинган. Бу ардоқли шоиримизнинг ўзига хос катта жасорати эди.\nУстозларимизнинг нодир таржималарга ана шундай катта эҳтиром, садоқат билан қарай олгани ҳаммамизга ибрат бўлмоғи лозим. Энди дангал савол берсак бўлади: биз доимо эъзозлаган, ҳамиша бошимизда кўтарган ҳурматли рус таржимонларида нега масъулият ҳисси етишмаган? Нега улар буюк ижод намуналарига (!) лоқайдлик, совуққонлик билан қараганлар? Бу саволлар бизни оғир ўйларга толдиради…\nМен Ҳазрат Навоий асарларининг ҳаммаси шундай ағдарилган демоқчи эмасман. Рус таржимонлари орасида ҳайриятки Сергей Ивановга ўхшаган жумард, ҳалол ижодкорлар кўп. Уларни ҳар доим эъзозлаш, иззат-ҳурматини жойига қўйиш, яхши анъаналарини муносиб давом эттириш муқаддас бурчимиздир.\nХуллас, бугунги таглама таржималарнинг ҳаммаси юксак даражада эканлигига ким кафолат бера олади? Менимча, вақт олий ҳакам — ўзи уларни синовдан ўтказади, ўзи саралаб олиб, авайлаб асрайди. Чала таржималар қолиб кетаверади.\nТаржимага қўл урадиган киши ўта инсофли, ҳалол, виждонли бўлиши керак. Бу ҳаммага маълум ҳақиқат. Айтайлик, Лев Толстой, Чехов асарларини ўқиб, асл мазмуни, моҳиятини чуқур англаб етмай туриб уларнинг санъаткорлик қудратини теран ҳис қилмай туриб бу ишга қўл уриш… юмшоқ қилиб айтсак, ўта соддалик бўлади. Бундан ташқари сиз таржима қилмоқчи бўлган асарингиз аввал таржима қилинган эмасми, агар таржима қилинган бўлса, бу иш қай даражада амалга оширилган? Сиз ундан ўтказа олишга қодирмисиз? Бу жиддий саволларни яхшилаб ўйлаш лозим. Маълумки, таржима оғир меҳнат ва масъулият талаб қиладиган соҳа — оддий косибчилик эмас, машаққатли санъат. Кейинги пайтларда айрим ҳаваскорлар таржима санъатини ўта жўнлаштириб, ғариб аҳволга солиб қўяётганини кўриб, нима дейишни билмай қоласиз. Масалан, “Ижод олами” журналида (2017 йил, 1-сон) буюк Чеховнинг “Белолобый” ҳикояси “Оқ қаншар” номи билан эълон қилинди. Ҳикоя илк марта ўзбек тилида ёзувчининг 1953 йилда нашр этилган уч жилдлик тўпламида (2-жилд) босилган эди. Таржимон Э.Жабборов. Ҳозир бу икки таржимани муқояса қилишга имкон йўқ. Фақат айтишим мумкинки, аввалги таржима анча равон, силлиқ. Кейингисида сарлавҳадан бошлаб, ҳар қадамда ғализ жумлаларга қоқила бошлайсиз. Майли, ёш таржимон, аста-секин ўрганиб кетади дейишингиз мумкин. Аммо ҳикоя охиридаги “Инглиз тилидан Нодирабегим Иброҳимова таржимаси” ёзувини ўқиганингиздан кейин бутунлай ҳафсалангиз пир бўлади. Қаранг-а, бутун оламга машҳур буюк рус ёзувчисининг нодир ҳикояси ўзбек тилига аслият тилидан эмас, инглиз тилидан “Афанди пиширган шўрванинг шўрваси” бўлиб таржима этилганига нима дейсиз? Ёш таржимон жаҳон тилларини қай даражада билишини кўз-кўз қилмоқчи бўлганми? Ёки асар муаллифи инглиз эмас, рус ёзувчиси эканини, ҳикоя рус тилида ёзилганини билмайдими? Бундай пала-партишлик, масъулиятсизликни оқлаш мумкинми? Борингки, ҳаваскор таржимон, ўзи билиб-билмай хато қилгандир дейиш мумкин. Унда бутун масъулият журнал жамоаси зиммасига тушмайдими? Ачинарлиси шуки, бундай пала-партишлик биринчи марта бўлаётгани йўқ. Аввал ҳам газеталаримиздан бири француз ёзувчиси Мопассан ҳикояларини инглиз тилидан ағдарилган таржимасини эълон қилган эди. Афсуски, бу иллат тез болалай бошлади. Нуфузли журналларимиздан бири француз тилида ёзилган “Мансур Халлож” романини… форс тилидан ағдариб бемалол эълон қилди. Афсуски, бу ажойиб “кашфиёт”га ҳам ҳеч ким муносабат билдирмади. Таржимадек ноёб, нодир соҳада кўриниб қолаётган бундай пала-партиш ишларни ҳеч қанақасига оқлаб бўлмайди.\nШу кунларда китоб дўконларида сотилаётган Лев Толстой қаламига мансуб “Илёс” ва “Инсонга қанча ер керак?” ҳикоялари ҳам анча йиллар олдин таниқли таржимонларимиз томонидан ўзбекчалаштирилган эди. Бугунги кунда уларни ғализ бир алфозда қайта ағдариб, нашр этилишини ҳеч қанақасига оқлаб бўлмайди. Бу юксак мақомга кўтарилиб бораётган ўзбек тилига, ўзбек таржимашунослигига, адабиётимизга ҳурматсизликдан бошқа нарса эмас.\nХуллас, таржимачилик соҳасида ҳам дўппини олиб қўйиб, очиқчасига гаплашадиган, баҳслашадиган гапларимиз кўп. Соғлик-саломатлик, тинчлик-хотиржамлик бўлса уларга ҳам навбат келади.\nфилология фанлари номзоди, ёзувчи, таржимон\nPrevious Яқинроқ борсанг, яхшироқ кўринади…


Журналист жуздони (13) | Jahonnoma\nХайриятки, студияга чақиришди. Кўнглимни босган қора булут қарийб бир соат давомида “миқ” этмай эзиб турди. Қайтиб келсам Ғайбулла ака ҳали ҳам чизиқ тортмоқда. Бир жумлам, биз сўзим ҳам қолмабди. Хўрлигим келди. Ортидан жаҳл ўрлай бошлади.\nУнинг хатига кўзим тушди. Ҳарфлар моҳир уста тиклаган девордаги ғиштдек терилган. Ёппирай, бу қадар чиройли. Ҳуснихат бобида унга етадиган одам бормикан? Бу худди зулматнинг ичидаги митти учқунга қиёс. Ҳозиргина сатрларимга мотам тутиб тургандим, бирдан ҳуснихат диққатимни ўғирлади…\nЎшанда газетадан Ўзбекистон радиосига ишга келган кунларим эди. Каминани таклиф қилган раис ўринбосари Расул Раҳмонов:\n-Қишлоқ хўжалик бўлимида адабий-ижтимоий-мусиқий дастурлар тайёрласак… ,-дедилар.\nХурсанд бўлиб ишга киришдим. Бўлимда анчагина одам. Энг ёши камина. Кейинчалик Шодиёр деган йигит келди. Унгача ҳали тоққа, ҳали боққа-югур югур. Ўзимнинг ишимни қилишга аранг вақт топаман. Шунга қарамай дастурнинг биринчисини тайёрлаш учун уйқуни сағир, масъулиятни кабир қилдим. Матн ҳозир бўлди. Уни бўлим мудири, бош муҳаррир кўриб чиқиши керак экан. Бўлим мудири Эркин Неъматов сафарда. Бош муҳаррир Ортиқали Тиловбердиевга олиб борсам:\n-Ғайбулла ака кўрсин,-деди.\nҒайбулла Асадуллаев узоқ йиллар радиода ишлаган катта муҳаррир. Жуда мулойим, кулиб туриб жонингизни жағингизга бойлайдиган одам. Аммо хати чиройли. Ҳуснихат бобида унга етадиган бошқа одам кўрмадим.\nАгар ўшанда студияга чақириб қолишмаганда Ғайбулла ака билан ёқа-мушт, кўйлаквайрон бўлардик. Ёшлик-қизиққонлик. Барибир жаҳлим бир томчи терга айланиб, бурнимнинг учига сизиб чиққанини кўрган Ғайбулла ака:\n-Ука, бу ер адабий дастурлар бўлими эмас. Пафосли гаплар уларга хос. Биз қишлоқ хўжалик бўлимида ишлаймиз. Давлатимизнинг қишлоқ хўжалик сиёсатини халққа етказишимиз керак, холос,-деди.\nШунча меҳнатим, ёзган шеърларим, тўқиган ривоятларим – ҳаммаси “пуф” этиб йўқ бўлди. Радиони газетадан осон деб ўйлабман. Демак, бу ерда ишлай олмайман.\nБош муҳаррирга борсам:\n-Буни қайтадан машинка бюросига беринг, мен қандай ўқийман?- деди. Ваҳоланки, Ғайбулла ака машинкадан ҳам чиройли қилиб ёзганди.\nҲозир ҳаммасини йиртиб ташлайману чиқиб кетаман, деб ўйладим. Кейин хотира учун турсин дедимда тўртинчи қаватга “хайр-хўш” ҳам демай пастга қараб юрдим. Иккинчи қаватда тўхтаб қолдим. Кунлардир қайта-қайта ёзганим, меҳнатларимга ачиндим ва елкамдаги “жилд”, қўлимдаги жуздон билан Расул Раҳмоновнинг қабулхонаси томон бурилдим.\nДилбар деган дилбар котиба “Кираверинг” деди. Расул акага матни кўрсатдим ва газетага қайтаман, дедим. Расул ака хушмуомала, эҳтиёткор инсон.\n-Ука ёшсиз, келишиб ишлаш керак,-дедилар.\n-Ҳамма нарсанинг устига қалам тортилса, қандай қилиб келишиш мумкин?\nТарс-турс гапимдан Расул ака кулдилар ва:\n-Дастурни ўз матнингиз бўйича магнит лентасига ёзаверинг, шу акаларингиз билан бирга келасиз ва кўплашиб эшитамиз,-дедилар.\nХафақон кўнгилда яна қуёш кўринди. Келган йўлимга қайтдим. Югуриб-елиб дастурни тайёрладим. Расул ака нима деган, нима қўйган билмайман, кўпчилик бўлиб иккинчи қаватда дастурни эшитдик. У киши “Браво!” деди. Қолганлар ҳам бир бошдан мақтaй бошлашди. Айниқса, Ғайбулло ака чиройли табассум билан, фавқулодда яхши дастур бўлганини айтди.\nШундан кейин ёзганларимга чизиқ тортилмайдиган бўлди.\n« Журналист жуздони (12) Журналист жуздони (14) »


Озарбайжонда Қозоқ шаҳри бор - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n“Аждодлар изидан” илмий экспедицияси ўз тадқиқотларини давом эттиради. Қипчоқларнинг грузин заминидаги авлодлари билан танишиб, олимлар Озарбайжонга йўл олишди. Улар фикрича, юртимизнинг бу ер билан тарихий алоқалари равшан кўриниб турибди. Саёҳатчилар бўлган шаҳарлардан бирининг Қозоқ деб аталиши тасодиф эмас. Бугунги кунда бу ерда 80 мингдан зиёд киши яшайди. 13-асрда эса бу ерда қозоқ султонлари асос солган манзилгоҳ бўлган.\nЎҚТАЙ ИРЗАЕВ, ОЗАРБАЙЖОН ТУРИСТИК АССОЦИАЦИЯСИ МАСЛАҲАТЧИСИ:\n- “Қозоқ” топоними, атамаси Қозоғистон, қозоқ тумани атамаларидан кўра олдинроқ пайдо бўлган. Бу атама турк қабилалари билан боғлиқ, у ҳам қадимий, ўрта асарларга хос ва ҳақиқий. Чунки “қозоқ” атамаси бизнинг тилда “ҳур жамоа”, озод қабила, кўчманчилар маъносини англатади. Улар яшаган жойларда эса доимо жамият шаклланган, султонлик, кичик давлатлар юзага келган. Жумладан, ўрта асрларда қозоқ мулклари, кейинроқ қозоқ султонлиги вужудга келган.\nҚипчоқларнинг катта қисми Озарбайжонга Грузиядан келган, бу 12-асрда Дашти Қипчоқдан 40 минг оиланинг ассимиляцияси пайтида бўлган. Юксак ривож топган шаҳар ва аҳоли яшаш манзиллари кўчманчилик маданиятидан гувоҳлик беради. Озарбайжон ғарбида жойлашган Ганжа – шундай шаҳарлардан бири. У Элдениз давлатининг иккинчи пойтахти бўлиб, 1136-1225 йилларда қипчоқ қабилалари томонидан қурилган. Маҳаллий музей экспонатлари эса давлатнинг юксак тараққиётидан дарак беради.\nТАХМИНА АЗИЗОВА, ЭТНОГРАФИК МУЗЕЙ ХОДИМИ:\n– Ушбу дубулға Ганжа шаҳри яқинида топилган. Унинг ташқи қисми олтиндан ишланган. Ўша вақтга оид пўлат қурол-аслаҳа ва қўлқоплар топилган.\nЭлдениз давлатини бошқарган ота-боболаримиз маҳоратини мана бу кўприк мисолида ҳам кўриш мумкин. У Отабеклар сулоласи ҳукмронлиги даврида қурилган.\n– Ортимиздаги кўприк Белим деб аталади. Аждодларимиз уни 12-асрда қуришган. Ҳайратланарли, аммо унинг ёши 900 йилга тенг. Ҳозирга қадар маҳаллий аҳоли ундан фойдаланади. Ҳозиргина биз машинада унинг устидан ўтдик. Таъкидлаш керак, бу кўприк бу ерларда қипчоқлар қурган кўплаб ёдгорликлардан бири.\nЭкспертлар фикрича, 90 йил ҳукм сурган Элдениз давлати мўғул босқинидан сўнг завол топган. Лекин унинг ўрнида ташкил топган давлат ҳам бир неча ўн йилдан сўнг парчаланиб кетган. Экспедиция аъзолари озарбайжон заминида яна кўп сирлар яширинган, деган фикрда. Олимлар ўз тадқиқотини Бокуда давом эттиради.\nОлий ўқув юртлари халқаро аккредитациядан ўтади\nТуркистонга ярим миллион сайёҳ ташриф буюрган


«Аёллар эркакларнинг бир бўлагидирлар» | Azon.uz - Ахборот-таҳлилий портал\n«Аёллар эркакларнинг бир бўлагидирлар»\n604 11:09 30.08.2019\nБарча мақтовлар Аллоҳга лойиқдир, Аллоҳнинг элчисига, у зотнинг аҳлу оиласига, саҳобаларига ва у зотнинг йўлига эргашганларга Аллоҳнинг саломи бўлсин.\nСтатистика нуқтаи назаридан аёл киши шубҳасиз жамиятнинг ярмидир. Бироқ турмуш ўртоғи, фарзандлари ва атрофидагиларга бўлган таъсирига кўра аёл жамиятнинг ярмидан кўпроғи. Шоир айтганидек:\nОна мактаб, агар қилсанг тарбият,\nБу тенг эрур барпойи пок бир миллат.\nХатто эркакларнинг етуклигида ҳам уларниг таъсири бордир. Донишмандлар ичида улар етган даражаларда аёлларнинг роли катта бўлганларини кўришимиз мумкин. Шунинг учун ҳам: "Ҳар бир буюк шахс ортида бир аёл бордир" дейишган.\nБошқа бир тарафда эса дунёда содир бўлаётган фитна ва жиноятларнинг жавобгарлигини аёл зотига юклайдиган файласуфларни кўрамиз. Хатто баъзилари бир мусибат ёки жиноят содир бўлган вақтда: "Бу иш ортидан аёлни қидир" деган эди.\nИнсонлар аввал ва хозирги кунимизда ҳам икки қисмга: аёллар ҳақида яхши фикр юритиб, уларни қўллаб-қувватловчилар ҳамда аёл зотига душман ўлароқ қаровчиларга ажралиб олишган.\nАёлларким, олам ичра райҳондир,\nБиз ул райҳон бўйи узра гирёндир,\n– дея ўз муҳаббатини изҳор этса,\nАёлларким, олам ичра шайтондир,\nЗиёнидин биз Аллоҳга қочғондир,\n– дея нафратиниғда тўкиб сочишган.\nФайласуфлар ичида аёлни кўкка кўтарувчи, унинг латофатини тараннум этувчи, фазилатларини ва оила, жамиятдаги таҳсинга лойиқ ишларини зикр қилувчиларга йўлиқамиз. Ва яна уларнинг ичида аёлга дунёдаги ёмонлик вируси сифатини бериб, унга зим-зия қора кўзойнаклар билан назар соладиганлари ҳам мавжуд. Хатто адашганга йўл кўрсатувчи, қинғирни тўғирловчи бўлган илмни ҳам пессимист (аёллардан шумланадиган)лар аёл зоти учун бир разолат деб қарайдилар. Улардан баъзилари ёзишни ўрганаётган бир аёлни кўриб: "Заҳар ила суғорилаётган илон" дейишди!\nБу ҳам етмаганидек, Одам алайҳиссалом яратилган кундан то қиёмат кунига қадар инсоният чеккан азоб уқубатларнинг юкини ёлғиз аёлнинг елкасига юклашди. Чунки уларнинг гумонича Одамни мазкур дарахтдан ейишга ва Аллоҳ қайтарган нарсани оёқ ости қилишга мажбур қилган ҳам – аёл. Натижада эса инсон зурриёди жаннатдан чиқарилиб, меҳнат ва машаққат чекмоқ учун Ер юзига тушурилди. Дарҳақиқат, улар яхудий ва насронийларнинг Эски Аҳд китобларида бу туҳмат-айбловни тасдиқловчи ва аёл зотига мазкур жавобгарликни юкловчи оятларни топдилар.\nИслом дини эса аёл зотини қиз фарзанд, жуфти ҳалол, жамиятнинг бир аъзоси ва энг аввало инсон сифатида қиймати, шону шарафини юксалтирди.\nИсломда аёл эркак каби масъулдир, Аллоҳнинг буйруқлари ва қайтариқлари эркак каби аёлга ҳам қаратилгандир. У ҳам худди эркак каби амалига яраша мукофот ёки жазо олгувси. Жаннатни маскан тутган пайтларида Аллоҳ таоло томонидан башарга юклатилган энг биринчи мажбурият эркак ва аёлнинг ҳар иккисига қаратилди. Аллоҳ таоло уларга:\n"Унда нимани хоҳласаларингиз, енглар, ош бўлсин ва мана бу дарахтга яқин келманглар, бас, у ҳолда золимлардан бўласизлар!" дея хитоб қилди. (Бақара 35-оят)\nҚуръонда Тавротдаги каби аёлни Одамнинг хатосидан масъул тутувчи бирор бир оят мавжуд эмас. Балки энг биринчи жавобгарлик Одамнинг жавобгарлигидир. Аёл эса бу борада фақатгина унга тобедир.\n"Батаҳқиқ, илгари Биз Одам билан аҳдлашган эдик. Лекин у унутди. Унда азму қарор топмадик". (Тоҳа, 115-оят)\n"Одам Роббига осий бўлди ва йўлдан озди". (Тоҳа, 121-оят)\n“Сўнгра Робби уни танлаб олди, бас, тавбасини қабул қилди ва ҳидоятга бошлади." (Тоҳа, 122-оят)\nАлбатта, аёл Ислом қарашида эркакнинг душмани ва унинг рақиби эмас. Балки аёл эркакни, эркак эса аёлни тўлдирувчидир. Аёл эркакнинг бир бўлаги, эркак эса аёлнинг бир бўлагидир. Бу борада Қуръони карим айтадики:\n"Сизларнинг баъзиларингиз базиларингиздандир". (Оли Имрон, 195-оят)\nРосулуллоҳ соллаллоҳу алайҳи ва саллам айтадилар: "Аёллар эркакларнинг бир бўлагидирлар".\nИсломда аёлнинг ҳаққига ҳар қандай шаклда путур етказиш ва эркакнинг ҳисобига аёлга адолатсизлик қилиш мавжудлигини тасаввур қилиш имконсиз. Чунки Ислом Аллоҳ таолонинг қонунидир ва Аллоҳ эркак ва аёлнинг ҳар иккисининг Роббидир.\nАбдулҳалим Муҳаммад Абу Шиққа қаламига мансуб "Саодат асрида аёлни озод этиш" номли асарига ёзилган сўзбоши.\nАбдулқодир ал-Азҳарий таржимаси\nМақолалар Юсуф Қарзовий Саодат асрида аёлни озод этиш Абдулқодир ал-Азҳарий\n1168 04:00 29.04.2020\n1544 23:05 04.10.2019\n1494 23:05 03.10.2019\n1507 14:50 01.10.2019\n560 23:05 27.09.2019\n1483 23:05 26.09.2019


Кун мавзулари, 03 август 2015\n09 декабр 2019, Тошкент вақти: 06:56\nдушанба 3 август 2015\nРоссия Федерация хизмати раҳбари Константин Ромодановскийнинг эълон қилишича, Ўзбекистон Россиядаги меҳнат муҳожирлари сони бўйича Мустақил Давлатлар Ҳамдўстлигида биринчи ўринни эгалламоқда. Ҳозир Россияда яшаётган 11 миллион муҳожирнинг тўртдан бирини ўзбекистонликлар ташкил қилаяпти.\nOzodNazar: 20 йилдан буён бедарак Абдували қорини Андижонда эслашадими?\nЎзбекистонлик фаоллар андижонлик таниқли имом Абдували қори Мирзаевнинг ғойиб бўлганига 20 йил тўлиши муносабати билан “Ўзбек режими тарафидан ўғирлаб, йўқ қилинганларни хотирлаймиз”, деган шиор остида кампания бошлади. Андижонлик ҳуқуқ ҳимоячиси Саиджаҳон Зайнобиддинов билан Абдували қори Мирзаев ҳамда Андижон билан боғлиқ бошқа воқелар устида суҳбатлашдик.\nЎзбекистон ИИВ спорт тўппончасини ўқотар қуролга тенглаштирди\nЎқотар қуролларнинг идора ва муассасаларда сақланишини маромловчи қоида Ўзбекистонда август бошидан кучга кирди. Ўзбекистон Ички ишлар вазирининг июлда эълон қилинган 2700-сонли буйруғи билан ташкилотлар балансидаги ўқотар қуроллар, шунингдек, спорт тўппончалари ҳам бино ичига ўрнатилган махсус темир сандиқларда сақланиши лозим.\nТожикистон Ўзбекистондан олган $200 млн. қарзни тўлашини билдирди\nТожикистон Молия вазирлигининг эълон қилишича, молиявий бўҳронга қарамасдан, Душанбе Ўзбекистон ва Эрондан олган қарзларини қайтариш имконига эга. Тожикистоннинг Ўзбекистондан қарзи 200 миллион АҚШ долларига тенг. Бу қарзнинг босқичма-босқич тўланиши айтилди.\nМухолифат "ўғирланганлар"ни хотирлаш акциясини бошлади\nХориждаги бир гуруҳ мухолифат фаоли “Ўзбек режими тарафидан ўғирлаб, йўқ қилинганларни хотирлаймиз!” шиори остида бир ойлик кампания бошлади. Халқаро инсон ҳуқуқлари ташкилотлари ва мухолифат фаоллари Ўзбекистонда кўплаб инсонларнинг бедарак кетишида ҳукуматни масъул кўради.\nАндижондаги ҳарбий гарнизонда портлаш юз берди\nАндижон шаҳридаги ҳарбий горнизонда 1 август куни бир неча портлаш, унинг ортидан эса ёнғин бўлгани хабар қилинмоқда. Мустақил манбалар иддаосича, горнизонда қурол-яроғ портлаган ва аскарлар эвакуация қилинган. Аммо, расмий манбалар ҳарбий қисмда машғулот ўтказилди, деб хабар қилмоқда.


O‘zLiDeP “Аёллар қаноти” асакалик томорқачи фаолияти билан танишди | O'zLiDeP\nO‘zLiDeP “Аёллар қаноти” асакалик томорқачи фаолияти билан танишди\nO‘zLiDeP Андижон вилоят Кенгаши “Ҳар бир оила – тадбиркор” Дастури доирасида Асака тумани “Отиш” маҳалласида яшовчи Азизахон Собирова хонадонида “Намунали томорқачи” мавзуида очиқ мулоқот ўтказди.\nДастлаб партия фаоллари иссиқхона фаолияти билан танишди, ишчилар билан мулоқот қилди. Аҳоли фаровонлигини таъминлашда муҳим ўрин тутадиган бундай иссиқхоналар тармоғини янада кенгайтириш кераклигини таъкидлашди.\n“2012 йилда атиги 2 та иссиқхона билан фаолиятимизни бошлаган эдик. Аввалига фарзандларимизни ёнимизга олдик. Фаолиятимизни кенгайтиргач, маҳалладаги ишсиз ёшларни, хотин-қизларни жалб қилдик. Ҳозир 20 сотихлик майдонда 7 та иссиқхона барпо этганмиз. Ҳозир асосан помидор, бодринг, сабзавот ва кўкат етиштиряпмиз”, – дейди А.Собирова.\n“Уй бекасиман, ҳеч қаерда ишламайман. Шу боис, Азизахон опанинг таклифига рози бўлиб, шу ерда меҳнат қиляпман. Кунлик олаётган маошим оиламиз, фарзандларимиз учун сарф қилинаётганидан хурсандман”, – дейди Фотимахон Жўраева.\nГувоҳи бўлганингиздек, туманда томорқа маданияти йилдан-йилга юксалиб, оилалар даромади ошмоқда. Чунки асакаликлар томорқадан унумли фойдаланиш ҳадисини олган.


2017 йил бошидан бери 1213 нафар уруш ва меҳнат фронти фахрийси соғломлаштирилди\n22:46 / 06.05.2017\nЎзбекистонда Иккинчи жаҳон уруши ва меҳнат фронти фахрийларини соғломлаштириш ва ижтимоий ҳимоя қилиш масаласи ҳамиша давлат диққат марказида. Хусусан, Вазирлар Маҳкамасининг тасдиқлаган режасига мувофиқ, 2017 йил “Халқ билан мулоқот ва инсон манфаатлари йили”да 5890 нафар 1941-1945 йиллардаги уруш ва меҳнат фронти фахрийси бепул соғломлаштирилиши белгиланган эди. Ўтган давр мобайнида ушбу вазифа қай даражада амалга оширилаётганини билиш мақсадида Соғлиқни сақлаш вазирлиги тизимидаги Ногиронларни реабилитация қилиш ва протезлаш миллий маркази бош шифокори Асқар Мўминовга мурожаат қилинди. Бу ҳақда Республика Соғлиқни сақлаш вазирлиги Ахборот хизмати маълум қилмоқда.\n— Юртимизда уруш ва меҳнат фронти фахрийлари ўзлари учун мақбул муддатларда ҳар йили санаторий соғломлаштириш курсини бепул ўтиш ҳуқуқига эга. Бундай муассасалар мамлакатимизнинг деярли барча ҳудудларида мавжуд бўлиб, бу фахрийларимизга транспорт қатновида қулайликлар яратади.\nЭътиборли жиҳати, уруш ва меҳнат фронти фахрийларини соғломлаштириш билан боғлиқ барча харажатлар учун маблағлар Давлат бюджети параметрларида кўзда тутилган. Шу боис фахрийларимиз йўлланмани сотиб олиш учун маблағ сарфламайдилар. Яъни ҳар бир фахрий Давлат бюджети маблағлари ҳисобидан барча харажатлари қопланган бепул санаторий йўлланмаси билан таъминланади.\nВазирлар Маҳкамасининг тасдиқлаган режасига мувофиқ, 2017 йилда 5890 нафар 1941-1945 йиллардаги уруш ва меҳнат фронти фахрийлари бепул соғломлаштирилиши белгиланган эди. Жорий йилнинг биринчи тўрт ойида 1213 нафар отахон-у онахонларимиз санаторийларда соғломлаштирилди”, деди Асқар Мўминов.


Норвегия бир кунлик нефть қазиб олиш бўйича 5 йиллик рекордни янгилади\n19:38 / 16.08.2016\nНорвегия жорий июлда 2011 йил мартидан бери бир кунлик нефть қазиб олиш ҳажми бўйича энг юқори кўрсаткичларга эришди. Ўтган ойда Норвегия шельфида ҳар куни 1,728 баррель нефть қазиб олинган. Бундан Норвегия нефть директоратининг дастлабки маълумотлари гувоҳлик бермоқда.\nИюнда Норвегиянинг бир кунлик нефть қазиб олиш ҳажми 1,44 млн баррелни, 2015 йил июлида эса 1,56 млн баррелни ташкил қилган.\nНорвегиядан етказиб берилган газнинг умумий ҳажми июлда 9,1 млрд кубметрни ташкил қилган, бу июндагидан 0,9 млрд кубметр қўпроқ бўлган. Шу тариқа, нефть директоратининг прогнозлари 10 фоизга яхшиланган. Статистик маълумотларга 2016 йил мартида газ қазиб олиш бошланган Баренц денгизидаги "Голиаф" кони катта таъсир кўрсатган.\nЖорий йилнинг дастлабки 7 ойида Норвегия шельфида 342 млн баррель нефть ва 70 млрд кубметр газ олинган.


Magistraturaga qabul qilish va sinov-imtixonlarini o'tkazish tartib-qoidalari - Toshkent tibbiyot akademiyasi\nBy Abror Musahonov\t/ In Kunlik tushgan arizalar, Magistratura savollar, Yangiliklar\t/ 17/07/2015 at 14:57\t2015-2016 ўқув йилида Тиббиёт Олий таълим муассасалари магистратурасига қабул қилиш ва синов – имтихонларини ўтказиш тартиб – қоидалари\nЎзбекистон Республикаси Вазирлар Маҳкамаси 2013йил 10 июлдаги “Ўзбекистон Республикасининг айрим қарорларига ўзгартириш ва қўшимчалар киритиш тўғрисида”ги 199-сонли Қарорига асосан Вазирлар Маҳкамасининг 2010 йил 18 июндаги 118-сон Қарори билан тасдиқланган Олий таълим муассассаларининг магистратурасига қабул қилиш тартиби тўғрисидаги низомга ўзгартириш ва қушимчалар киритилди. Олий таълим вазирлиги томонидан тасдиқланган Hизомга мувофиқ Олий таълим муассасаларида ўқишга қабулни сифатли ташкил этиш мақсадида қабул комиссиялари ташкил этилади.\nОлий тиббий ўқув юртлари бакалавриатура йўналишлари битирувчиларини Магистратура мутахассисликларига ўқишга қабул қилиш ҳақидаги аризалари олий таълим муассасаларининг қабул комиссияси томонидан 1 июлдан 30 июлгача (шу куни ҳам) қабул қилинади. Хорижий фукароларнинг хужжатлари эса ОТМ кабул комиссияси томонидан 1июлдан 25 июлга қадар қабул қилинади ва вазирликнинг xab@edu.uz электрон манзилига 25 июль 18:00 қадар юборилади.\nБарча магистратура мутахассисликларига классификатор ва мутахассисликлар ДТСларига кўра мос бакалавриатура йўналишларининг битирувчилари қабул қилинадилар. Истисно сифатида бакалавриатуранинг тиббий педагогика (касб таълими) йўналишини битирувчилари даволаш иши йўналишига тегишли барча магистратура мутахассисликларига қабул қилиниши мумкин.\nЎзбекистон Республикаси Давлат тиббиёт олий ўқув юртларига магистрларни қабул килиш Ўзбекистон Республикаси таълим муассасаларига қабул қилиш Низоми бўйича Давлат комиссияси томонидан кириш синовлари натижаларига кўра, тўпланган балларнинг рейтинг тизими бўйича амалга оширилади.\nМагистратурага қабул барча учун (ҳам грант, ҳам тўлов-контракт бўйича) тенг хуқуқлик, белгиланган қабул қоидалари ва танлов асосида амалга оширилиб, кириш синовларида энг юқори балл тўплаган абитуриентларнинг Давлат грантлари бўйича биринчи навбатда қабул қилиниш хуқуқи таъминланади. Қолган абитуриентлар баллар рейтинги асосида белгиланган тўлов-контракт квоталари доирасида қабул қилиниш ҳуқуқига эгадирлар. Абитуриентлар магистратурага кириш синовларини олий таълим муассасасида ўқийдиган тилда топширадилар.\nЎзбекистон Республикаси Вазирлар Маҳкамаси 2013йил 10 июлдаги “Ўзбекистон Республикасининг айрим қарорларига ўзгартириш ва қўшимчалар киритиш тўғрисида”ги 199-сонли Қарорига асосан магистратурага кириш синовларига чет тили киритилди.\nмагистратурага киришда танлаган мутахассислик бўйича билим даражасини белгиловчи махсус фанлардан (0 баллдан 70 баллгача) ва информацион технологиялар бўйича (баҳолаш мезони 0 баллдан 30 баллгача) синов ўтказилади;\nмагистратурага кирувчиларнинг илмий ва илмий педагогик ишларига қобилияти ҳамда қизиқишини аниқлаш мақсадида танланган мутахассисликка мос саволлар асосида суҳбатдан ўтказилади баҳолаш мезони 0 баллдан 50 баллгачани ташкил этади);\nМагистратурага ўқишга киришда энг кўп (максимал) тўпланиши мумкин бўлган балл – 350 ни ташкил этади».\n5. Кириш синовлари 3-15 август кунлари ўтказилади. Кириш синовлари жадвалини ОТМ қабул ҳайъати тузади ва ректор томонидан тасдиқланади.\nМагистратурага қабул қилиш 2та босқичда ўтказилади. Биринчи босқичда магистратурага кирувчиларнинг илмий ва илмий педагогик ишларига қобилияти ҳамда қизиқишини аниқлаш мақсадида танланган мутахассисликка мос саволлар асосида суҳбатдан ўтказилади. Суҳбат магистратурага кирувчилар билимини 0 баллдан 50 гача бўлган баллар оралиғида баҳоланади. Суҳбат бешта саволдан иборат бўлади. Бу саволлар абитуриентнинг мутахассислик бўйича ижодий қобилияти, тизимли мустақил таҳлил қилиш, хулосалар чиқариш бўйича билимларни аниқлашга қаратилган бўлади. Сухбат жараёнида абитуриентнинг илмий ва илмий қобилиятини аниқлашга (оғзаки, (ёзма ишлар) 30 дақиқача вақт ажратилади. Шунинг 10-15 дақиқасида абитуриент ёзма тайёрланади ва қолган 10-15 дақиқа давомида оғзаки жавоб бериши лозим.\nСуҳбат бешта савол дан иборат бўлиб, бу саволлар абитуриентнинг мутахассислик бўйича ижодий қобилияти, тизимли мустақил таҳлил қилиш, хулосалар чиқариш бўйича билимларни аниқлашга қаратилган бўлади. Бунда саволлар қуйида келтирилган мезонлар: 1)Танланган магистратура мутахассислиги соҳасининг замонавий илмий муаммолари; 2) Танланган магистратура мутахассислиги соҳасининг илмий ва илмий-педагогик ғояларини таҳлил қила олиши; 3) Илмий-тадқиқот фаолиятни ташкил этиш, тадқиқот натижаларини таҳлил қила олиши; 4) Таълим-тарбия жараёнини ташкил этишнинг шакл, метод ва воситалари ҳақида умумий тушунчаларга эгалиги; 5) Илмий тадқиқот натижаларини тушунтира олиш қобилияти ёки илмий нашрларда эълон қилган ишларининг мавжудлиги асосида бахоланади.\nМагистратурага ўқишга кирувчи абитуриент суҳбатга паспорт ва рухсатномаларни шахсан кўрсатган холда аудиторияга киритилади. Қўрама тарзида билет абитуриент томонидан олинади .\nБилетларда 4 та савол мутахассислик йўналиши бўйича илмий ва илмий педагогик қобилиятини аниқлаш бўлиб, ҳар бир савол учун 0–10 балл оралиғида; абитуриентнинг илмий мақола ёки тезислари (ёки уларга тенглаштирилган хужжатлари), ёш олимлар илмий жамияти, “Талабалар илмий жамиятида” ҳамда ҳалқаро илмий анжуманларда иштироки ва совриндорлиги (сертификат) кўриб чиқилиб 0–10 балл оралиғида бахоланади.\nИккинчи босқичда абитуриентлар қуйидаги фанлардан ёзма тест кириш синовлари топширадилар. Магистратурага ўқишга кирувчи абитуриентлар учун улар танлаган мутахассислиги бўйича билим даражасини белгиловчи “Умумий амалиёт шифокори”, “Умумий врач гигиенист, эпидемиолог”, “Умумий врач стоматолог” ва “Олий маълумотли хамшира” ДТСларига мос махсус фанлардан ёзма тест синови ўтказилади (баҳолаш мезони – 0 баллдан 100 баллгача). Тестлар 50 та саволдан иборат. Хар бир тўғри жавобга 2.0 балл берилади.\nДемократик жамият қуриш назарияси ва амалиёти асослари бўйича ўтказиладиган тест синовларига 25 та савол киритилади (баҳолаш мезони –\n0 баллдан 50 баллгача). Ҳар бир тўғри жавобга 2.0 балл берилади.\nКириш синовлари (тест синовлари) ўтказилишига қадар, синов фанлари бўйича консультациялар ташкил этилади. Консультация жадвали ОТМ қабул комиссияси томонидан ишлаб чиқилади ва ректор томонидан тасдиқланади.\nТест ўтказиш арафасида ОТМ қабул комиссияси магистратурага кирувчи абитуриентларнинг гурухлар бўйича рўйхатларини, гуруҳларнинг бинолар ва аудиториялар бўйича жойлашиш тартиби ва жойлаштириш чизмаси (схемаси) олдиндан эълон қилинади. Магистратурага кирувчи абитуриент чизмани диққат билан ўрганиб, тест учун зарур бўлган бинонинг номи (қаерда жойлашганлиги), аудитория номери, қайси қаватда эканлиги ва бошқа керакли маълумотларни эслаб қолиши шарт.\nМагистратурага ўқишга кирувчи абитуриент ёзма тест синовларига паспорт ва рухсатномаларни шахсан кўрсатган холда аудиторияга киритилади.\n1 Тест ўтказиладиган куни абитуриентларнинг бино ичкарисига кириши эрталаб соат 8.00 да бошланади. 8:30 дан кечикиб келганлар, қандай сабаб бўлишидан қатъий назар, тест ўтказилаётган хоналарга киритилмайди. Соат 8.45 дан 9.00 гача аудиторияда жавоблар варақаси солинган саволлар китоби тарқатилади ва тест-синов бошланган деб ҳисобланади.\nАбитуриент тест-синовлар китобини синчиклаб текшириши лозим. Агар тест саволлари типографик хато ёки бошқа сабабларга кўра тўла нашр қилинмаган бўлса, дархол аудитория раҳбарига хабар бериши керак. Абитуриент тўлдирган жавоб варақаси унинг билимини баҳолашда асосий хужжат ҳисобланади. Уни тўлдиришда хатоликка йўл кўймаслиги керак!\nЖавоблар варақасини ғижимлаш, четларини букиш, ҳар хил хираликда бўяш, турли белгилар қўйиш асло мумкин эмас.\nАбитуриентлар қуйидаги фанлардан ёзма тест кириш синовлари топширадилар:\nСаволлар китобчасида 100 та тест саволлари уч блок бўйича (биринчи блок – Демократик жамият қуриш назарияси ва амалиёти асослари фани – 25 та савол (хар битта тугри жавобга – 2 балл ); иккинчи блок – мутахассислик фани – 35та савол (хар битта тугри жавобга – 2 балл) ва информацион технология бўйича 15 та савол (хар битта тугри жавобга – 2 балл); учинчи блок – чет тили – 25та савол (хар битта тугри жавобга – 2 балл) келтирилган. Ҳар бир саволда 4 тадан (А,Б,С,Д) жавоб берилган бўлиб, магистратурага кирувчи улардан фақат битта тўғрисини китобчада белгилаб, кейинчалик жавоблар варақасига кўчириши керак. Жавобларни танлаш учун 100 та саволга 3 соат вақт ажратилади.\nҲар бир тест саволларига фақат битта жавоб белгиланганда, жавоб тўғри ҳисобланади. Агар битта саволга икки ёки ундан кўп жавоб белгиланса жавоб ҳисобланмайди ва ушбу саволга 0 балл қўйилади.\nМагистратурага мутахассислик бўйича махсус фандан кириш синови учун белгиланган максимал баллнинг 55 фоизи ва ундан кам балл тўплаганлар магистратурага қабул қилинмайди. Кириш синовлари (махсус тест синовлари)ни қайта топшириш ман этилади.\n11. Тест синовлари ўтказиладиган аудиторияларга шпаргалка ва уяли телефон олиб кириш қатъиян ман этилади. Тест синовлари давомида шпаргалка ишлатган ёки уяли телефон орқали сўзлашган абитуриентлар, ҳаттоки аудиторияга олиб кирганлиги учун, аудиториядан чиқариб юборилади ва “О” балл қўйилади.\nКириш синовларининг натижалари баҳолаш мезонларига мувофиқ балл билан белгиланади ва қайдномаларга киритилади. Қайдномалар фан бўйича имтиҳон комиссиясининг раисига тақдим этилади.\nОТМнинг магистратурасига ўқишга қабул қилинган шахсларнинг синов ишлари, уларнинг хужжатлари йиғма жилдларига тикиб қўйилади.\nКириш имтиҳонларини қайта топшириш ман этилади.\nОТМда белгиланган тартибда аппеляция (норозилик) комиссиясининг иши ташкил этилади.\nЎқишга кирувчи, синов натижасидан норози бўлган тақдирда, синов натижалари эълон қилинган вақтдан бошлаб 12 соат давомида, синов ишини аппеляция қилиш ҳақида ариза билан ОТМ қабул комиссиясининг раиси ёки аппеляция комиссиясининг раисига мурожаат этиши мумкин. Аппеляция комиссияси ариза билан мурожаат қилган даъвогарларнинг жавоблар варақасини жавоблар калити билан мослигини, баҳолашдаги техник камчиликларни кўриб чиқади ва шу куннинг узида тегишли хулоса чиқаради.\nКириш синовларидан муваффақиятли ўтганлар мутахассислик (ихтисослик) бўйича ажратилган ўринлар квотасига мувофиқ, синовларда тўпланган умумий балларининг рейтинг тизими бўйича ОТМ қабул комиссиясининг қарори билан ўқишга қабул қилишга тавсия этиладилар ва бу карор Давлат комиссияси томонидан тасдиқланади.\n17. Тўлов-контракт асосида ўқишга кирувчиларни қабул қилиш юридик ёки жисмоний шахслар томонидан ўқиш учун белгиланган маблағ миқдори белгиланган тартибда ўтказилгандан сўнг, 15 сентябрдан кечиктирилмай, ОТМ ректорининг буйруғи билан расмийлаштирилади.\nMore Posts in Kunlik tushgan arizalar\nNovember 15, 2015\tInteraktiv muammoli-ochiq dars bo’lib o’tdi.\nNovember 7, 2015\tKlinik ordinatura imtixon kunlari e’lon qilindi\nAugust 21, 2015\tTushgan arizalar soni (klinik ordinatura) – 18.08.2015\nAugust 21, 2015\tКириш имтиҳонлари натижалари 20 августда эълон қилинади


Қуръонда сув ҳақида... | Azon.uz - Ахборот-таҳлилий портал\n2144 17:40 25.01.2020\nГершел телескопи орқали коинотни ўрганаётган фалакшунослар кометаларнинг бирида ердагига ўхшаш сувни учратишди. Бугунги кунгача танилиб келинган назарияга кўра, Ер пайдо бўлганида етарлича қуруқ бўлган – унинг Қуёшга яқин жойлашгани учун ҳаводаги буғнинг музга айланиб, ёш сайёранинг таркибий қисмига айланиши имконсиз эди. Шу боис Ер юзининг учдан икки қисмини қоплаб олган уммонлар Ернинг пайдо бўлганидан кейинроқ унга жойлаштирилган эди.\nОлимлар коинотдаги турли комета ва метеоритларда жойлашган муз таркибларини ўрганиб, унинг Ер сайёраси уммонларидаги сувнинг таркибига жуда ўхшаш эканлигини аниқладилар. Шунга кўра, дунё олимлари Ер сайёрасига сувнинг осмондан метеорит ва кометалар орқали ташиб келинганини тасдиқладилар.\nМана шу жойда, Аллоҳ таолонинг Қуръони Каримда зикр қилган: «Биз осмондан ўлчов ила сув тушириб, уни ерга жойлаштирдик. Албатта, Биз уни кетказишга ҳам қодирдирмиз», – деган оятини эсламасликнинг иложи йўқ («Мўминун» сураси, 18-оят).\nДарҳақиқат, Аллоҳ таолонинг ўзи қуп-қуруқ тупроқдан бўлган Ерни ўз манзилига жойлаштирди. Осмондан ўлчов билан сув тушириб, уни Ерга жойлаштирди. Агар истаса, уни кетказишга ҳам қодирдир. «Айтингларчи, агар сувларингиз ерга сингиб кетса, сизларга ким осонгина топиладиган сувни келтиради?» («Мулк» сураси, 30-оят). Ҳеч ким, фақат Аллоҳ!\nМахсус Мақолалар Қуръон сув\nШайх Нуриддин Итр раҳимаҳуллоҳ ҳақида хотиралар\n214 22:25 25.09.2020\n85 22:00 25.09.2020\nИслом молияси: долзарб саволларга мухтасар жавоблар\n141 21:35 25.09.2020\nВилоят ҳокимлари алмашди\n368 21:05 25.09.2020\n365 20:35 25.09.2020\n305 19:40 25.09.2020


27 октябрь, 2020, 19:05\nТеглар:Шоҳжаҳон Эргашев | Профессионал бокс\nҲамюртимиздан бу жангда ҳам нокаут кутиб қоламиз.\nПрофессионал боксда мағлубиятсиз одимлаётган енгилмас боксчимиз Шоҳжаҳон Эргашевнинг навбатдаги жанг санаси аниқ бўлди.\nSPORTS.uz’га маълум бўлишича, Шоҳжаҳон 16 ноябрь куни Москвадаги “Vegas City Hall” аренасида беларуслик боксчи Димитрий Милюшага қарши рингга чиқади. Ушбу жанг "Матч ТВ", "iboxing" ҳамда "Боец" телеканаллари ҳамкорлигида ташкил этилмоқда.\nШоҳжаҳон Эргашев профессионал боксда жами 18 та жанг ўтказиб, шулардан 16 тасида нокаут эвазига ғалаба қозонган. Унинг бўлажак рақиби Димитрий Милюша 9 та жанг ўтказиб шундан 4 тасида нокаут билан ғалаба қозонган, 1 та дуранг ва 3 та жангда мағлубиятга учраган.\nМирзакамол Неъматовнинг жанги бошқа кунга қолдирилди\nВидео Шоҳжаҳон Эргашев ижросидаги ушбу зарба жанг тақдирини ҳал қилди (Видео)\nШоҳжаҳон Эргашев навбатдаги жангини ўтказди


Экспертлар дунёда COVID-19га қарши чекловлар қачон бекор қилина бошлашини айтишди\n10:03 13.11.2020 (Янгиланган 10:04 13.11.2020)\nДунёнинг турли нуқталарида иқтисодий ўсишга қайтиш аҳолини коронавирусга қарши умумий эмлаш ва иммунлашга боғлиқ бўлади. Бу фикр Еврокомиссия раҳбари Урсула фон дер Ляйен томонидан пайшанба куни Париж тинчлик форумида билдирилди.\nТОШКЕНТ, 13 ноя – Sputnik, Мария Князева. COVID-19 тарқалишини жиловлаш мақсадида жорий этилган ижтимоий ва иқтисодий чекловларни барқарор бекор қилиш дунё бўйича келаси йилнинг ўрталаридан бошланади, дейилади Oxford Economics аналитик компанияси мақолачасида.\n"Вакцинация комплекс дастури кўплаб ойларни олади, бу эса бизнинг пандемия туфайли киритилган чекловларнинг барқарор ва мазмунли бекор қилиниши фақатгина 2021 йилнинг ўрталаридан бошланади, деган фикрни тасдиқлайди", - дейилади материалда.\nГермания биотехнологик компанияси BioNTech ва америка фармацевтика гигант Pfizer сал олдин учинчи фаза синовларининг муваффақиятли ўтгани ҳақида хабар берган эди - вакцина COVID-19нинг олдини олишда 90%дан ортиқ самарадорлик кўрсатган. АҚШ вакцинани рўйхатга ўтказиш учун аризани ноябр ойида беришни режалаштирмоқда.\nPfizer-BioNTech вакцинаси юқори самарадорли эканлиги ҳақидаги хабарлар, ҳозирча дунё иқтисодиёти нормал ҳолати тикланишида энг катта одимдир, дейилган мақолада.\n"Нормал ҳаётга қайтиш, эҳтимол, узоқ давом этади", - деб ҳисоблайди экспертлар.\nАгар қатор бошқа вакциналар пайдо бўлмаса, кўриниб турибдики, дунё аҳлининг аксарияти келаси йилда ҳам вакцина олмайди. Вакцина тарқатилиши билан боғлиқ маълум қийинчиликларга қўшимча равишда, Pfizer компанияси шуни маълум қилдики, жорий йил якунига қадар препарат фақат 50 миллион дозада, келаси йил эса 1,3 миллиард дозада чиқарилади.\n"Бу миқдор 2021 йилнинг якунига келиб 675 миллион кишини, ёки дунё аҳолисининг 8%ини вакциналаш учун етарли саналади", - дейилади мақолада.\nБугунги кунда Россияда коронавирусга қарши учта вакцина мавжуд: Гамалея номидаги институтнинг "Спутник V" вакцинаси, "Вектор" илмий марказининг "ЭпиВакКорона" вакцинаси ва РФА Чумаков номидаги маркази вакцинаси.


Муаммони кўтарган журналистнинг эмас, муаммонинг ортидан тушинг – Қамариддин Шайхов | Qalampir.uz\nМуаммони кўтарган журналистнинг эмас, муаммонинг ортидан тушинг – Қамариддин Шайхов\nИнтервью\t08 Август 2020 17:58 10908\nАйни кунларда Ўзбекистонда сўз ва матбуот эркинлиги масаласи яна кун тартибига чиққан. Куни кеча ижтимоий тармоқларда, хусусан Telegram’да шахсий саҳифасига эга бўлган ва у ерда республика ҳаётига доир кўплаб мълумотларни бўлишиб келган бир неча блогерларнинг Telegram саҳифасини бузиб киришга уриниш рўй бергани маълум қилинди. Ушбу ҳолатга Миллий масс-медиани қўллаб-қувватлаш ва ривожлантириш жамоат фонди директори Комилжон Алламжонов ҳам муносабат билдириб, Ўзбекистонда ОАВ ва блогерларнинг оғзига элак тутиш, уларни чеклаш нималарга олиб келиши мумкинлигини айтиб чиқди.\nQALAMPIR.UZ раҳбари Қамариддин Шайхов июль ойи охирида “Америка овози”га берган интервьюсида журналист Навбаҳор Имомовага айнан матбуот ва сўз эркинлигининг бугунги ҳолати ҳақида гапирган эди. Журналистга кўра, Ўзбекистондаги айрим давлат ташкилотлари танқидий мақолалар учун журналистларнинг ортидан эмас, ўша мақолада ёртилган муаммолар ортидан тушиши ва журналистлар билан бирга муаммонинг ечими устида ҳамкорлик қилиши керак.\n“Мен яқинда ҳам айтдим: қайсидир ахборот сизга ёқмаяптими, унинг устида ишланг. Қайсидир мақола сизга ёқмаяптими, ўша журналист билан ишланг. Келишманг! Муаммони ҳал этиш йўлида ишланг. Журналистнинг ортидан тушманг. Мақоланинг ортидан, унда кўтарилган муаммо ортидан тушинг.\nАйрим ташкилотлар шу нарсани тушуниб етиши керак: улар бераётган ахборот ҳам – халқ мулки. Улар бу ахборотни оммавий ахборот воситасига беришга мажбур.\nАйрим ташкилотлар борки, сал танқид қилсангиз, тўнини тескари кийиб, сиз билан умуман ҳамкорлик қилмай қўяди. Босим қилмайди, лекин сиз билан ишламайди. Ахборот бермайди. Бор бундай ташкилотлар. QALAMPIR’ни ўзининг қора рўйхатига киритган ташкилотлар бор.\nМен яқиндагина ўша ташкилотлар Матбуот хизматларига ва АОКА (Ахборот ва оммавий коммуникациялар агентлиги)дагиларга айтдим: мақсад нима? Ўзи олиб бораётган ишни фақат ўзига ёққан ОАВга бериб, фақат ўша ернинг обрўсини кўтаришми ёки бу ахборотни яхши-ёмонидан, “қора рўйхат”далигидан қатъи назар ҳамма билан бўлишиб, ҳамма билан дўстлашиб, ислоҳотларни барча қатламга етказиб, давлатнинг обрўсини кўтаришми? Мақсад аламзадалик билан гина сақлашми ёки тизимнинг мавқеини оширишми? Мен бу савол билан кўплаб Матбуот котибларимизга мурожаат қиляпман.\nБиласиз, ўзбекчилик қаттиқ танқидни ёмон кўради. Масалан, QALAMPIR’да жуда қаттиқ танқидий материаллар чиқади. Лекин бу алоқани тўлиқ узиб қўйиш, ҳамкорлик қилмасликка асос бўлолмайди. Агар мақсадингиз халқ фаровонлиги, Президент олиб бораётган ислоҳотларга кўмакдош бўлиш бўлса, демак сиз ОАВ билан ишлашингиз керак ва бунга мажбурсиз.\nМен яна бир марта айтаман: ахборотга эгалик қилишга Матбуот котиблари ёки ўша ташкилотлар раҳбариятининг ҳақи йўқ. Ахборот – халқ мулки. Ўша ташкилот агар халқ учун ишлаётган бўлса, Президент топшириғини бажараётган бўлса, демак ишини кўрсатиши ҳам керак”, дейди Қамариддин Шайхов.\nЖурналист фикрларда давом этаркан, айрим оммавий ахборот воситалари, журналист ва блогерларнинг ўзи ҳам хатолардан холи эмаслиги, нопрофессионаллик дамба-дам кўзга ташланишини айтди.\nУшбу интервьюнинг тўлиқ вариантини ушбу манзилда томоша қилишингиз мумкин.\n24 Январь 21:32 52636\n25 Январь 09:19 42970\n24 Январь 13:55 38750\n24 Январь 14:11 34166\n26 Январь 14:47 28555


ГАЗЕТА НЕГА ВАҚТИДА КЕЛМАЙДИ? » Past Darg'om haqiqati\nБош Сахифа » Иқтисодий » ГАЗЕТА НЕГА ВАҚТИДА КЕЛМАЙДИ?\nМуаллиф: 013101 дан 25-02-2017, 09:37, курилди: 189\nХудди шундай Наврўз маҳалласи, Қорақишлоқ қишлоғида яшовчи фуқаро ҳам ҳозиргача биронта газета олмагани маълум бўлди.\nДемак, даврий нашрларни тарқатувчи масъул ходим ана шу ҳудудга бормаган. Бунинг натижасида кўплаб ўқувчилар ўзларининг севимли газеталарини олмаган. Ахир, обуначи юртимизда, қолаверса, туманда амалга оширилаётган ислоҳотлар, янгиликлар ҳамда воқеа ва ҳодисалардан хабардор бўлиш учун обуна бўлишган. Масъулиятсиз масъуллар қачон ўз ишларига тўғри ёндашади?\nОМОНАТГА ПУЛ ҚЎЙМАДИМ\nЯқинда бир фуқарони банкма-банк юрганини кўрдим. Сўраб суриштирсам, у киши иш ҳақларини пластик карточкага жамғариб борибди.\n- Қаердан ҳам шу гапни эшитдим, сарсон бўлганим қолди, - деди у киши. - Нима эмиш банкка маълум муддатга омонот қилиб пул топширса, йилига 20 фоиз кўпаяркан. Шу сабаб, туман банкларига бирма-бир кириб чиқдим. Улар ҳаммаси пластик карточкадан пул қабул қилмаймиз дейишди. Ахир, иш ҳақимнинг ҳаммаси пластик карточкага тушган бўлса, мен нақд пулни қаердан оламан? Банкка ишонувдим. Энди эса банкка яқинлашмасликка ҳаракат қиламан.\nУ кишининг бундай куйиниб гапиришини эшитиб ўйланиб қолдим. Балки, банкдагилар пластик карточкадан маблағ қўйиб, кейин нақд пулда талаб қилишларидан қўрққандир, деб қўйдим.\nДУГОНАМ ГАЗЕТА ЎҚИЯПТИ\n"ОБУНА УЮШТИРГАН" РАҲБАР


ЎЗБЕКИСТОН РЕСПУБЛИКАСИ ОЛИЙ СУДИАДОЛАТ ВА ҚОНУН УСТУВОРЛИГИ СУДЬЯЛАР ФАОЛИЯТИ АСОСИДИР from\nМамлакатимизда суд-ҳуқуқ тизимидаги ислоҳотлар бугун ўзининг амалий самараларини кўрсатмоқда. Давлатимиз раҳбари таъкидлаганидек, асосий мақсадимиз фуқароларнинг ҳуқуқ ва эркинликларини ҳимоя қилиш орқали халқимизнинг суд тизимига бўлган ишончини қатъий мустаҳкамлаш, судни том маънода “Адолат қўрғони”га айлантиришдан иборатдир. Бу эса суд ходимларидан жуда катта фидоийлик талаб этади.\nХусусан, судьялик улкан ақл-заковат ва кўп йиллик ҳаётий тажрибани, интизом ва покизаликни тақозо қиладиган масъулиятли, мураккаб, шу билан бирга, шарафли касб ҳисобланади. Тўғри-да, модомики одамлар тақдири, таъбир жоиз бўлса, ҳаёти судьялар қўлида экан, бу лавозимда фақат ва фақат адолат яловини маҳкам тутган инсонлар фаолият олиб бориши ҳаётий заруриятдир.\n– Илгарилари суд деса халқимизнинг юзи буришиб, хавотирга тушгани ҳам рост, – дейди “Маҳалла” хайрия жамоат фонди Марғилон шаҳар бўлими раиси Қамбарали Мақсудов. – Темир панжара билан ўралган суд биносига кириш ҳам анча мушкул эди. Бугун эса судьялар ҳам халқ билан мулоқотга киришиб, адолат ва қонун устуворлигини таъминламоқда. Шаҳримизда фаолият олиб бораётган судлар судьялари ва суд ходимлари томонидан маҳаллаларда сайёр қабул, учрашув, очиқ мулоқот ҳамда ҳуқуқий тарғибот ўтказиш мунтазам йўлга қўйилган. Энг муҳими, одамларда суд ҳақида ижобий фикрлар пайдо бўлди. Ташкил этилаётган тадбирлар орқали аҳоли қонунчиликдаги янгиликлардан хабардор бўлиб, ҳуқуқий саводхонлиги ошмоқда.\nБугун халқ орасига кириб бориш, уларнинг дарди билан яшаш, керак бўлса, муаммоларини жойида ҳал этиш ҳар бир давлат хизматчисидан, шу жумладан, судьялардан ҳам катта фидойилик талаб этади. Биргина жиноят ишлари бўйича Марғилон шаҳар судининг суд раиси, судья ва суд ходимлари томонидан жорий йилнинг ўтган даврида 300 дан ортиқ ҳуқуқий тарғибот ва тушунтиришлар ишлари амалга оширилди. Шунингдек, маҳаллаларда 11 маротаба сайёр қабуллар ўтказилди.\nЭътиборли жиҳати, жиноят ишлари бўйича суди судьялари томонидан 70 дан ортиқ ишлар сайёр суд мажлисларида кўрилди. Маҳаллаларда, таълим масканлари ва ташкилотларда бўлиб ўтган мазкур сайёр суд мажлисларида жиноят иши атрофлича муҳокама этилиб, жамоатчиликнинг фикри ва муносабати тингланди. Айрим жабрланувчиларнинг оилавий шароити ёки саломатлиги яхши эмаслиги сабабли судга кела олмаганлари учун бевосита яшаш хонадонларига ёки шу жойга яқин бўлган маҳалла фуқаролар йиғинлари биноларига бориб, савол-жавоб қилинди.\n– Оқни оққа, қорани қорага ажратиш, адолатни ҳимоя қилиш асосий вазифа ва бурчимиздир, – дейди жиноят ишлари бўйича Марғилон шаҳар суди раиси Мансуржон Ибрагимов. – Судьялар олий кенгаши раиси Убайдулла Мингбоевнинг коррупцияга қарши курашиш борасида судья ва суд тизими ходимларига қилган мурожаати зиммамизга катта масъулият юкламоқда. Мамлакатимизда инсон – азиз, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари энг олий қадриятдир. Шунинг учун ҳам биз судьялар ва суд ходимлари адолат ва қонун устуворлигини таъминлаш йўлида ҳалоллик, поклик ва холислик билан хизмат қилишимиз даркор.\nХозирда сайтда – 575:\nмехмонлар – 540


Миллий банк метрода йўл ҳақини контактсиз тўлаш тизимини йўлга қўймоқда - xabar.uz\nМиллий банк метрода йўл ҳақини контактсиз...\n07.08.2019 19:22 0 816\nМиллий банклараро процессинг маркази (МБПМ) метрода йўл ҳақини HUMO карталари орқали контактсиз тўлаш бўйича тажриба лойиҳасини бошлаб юборди.\nЙўл ҳақини контактсиз тарзда тўлаш (БМПМ) Тошкент метрополитени ва Ўзбекистон Республикаси Ташқи иқтисодий фаолият миллий банки ҳамкорлигидаги саъй-ҳаракатлари орқали жорий этилди.\nЙўл ҳақини HUMO банк картаси орқали контактсиз тарзда тўлаш учун илк турникет Чилонзор йўлининг «Халқлар дўстлиги» метро бекатида ўрнатилди. Айни пайтда у тажриба тариқасида ишламоқда.\nЭътиборли томони, Миллий банк томонидан ушбу амалиёт илк бора йўлга қўйилмоқда.\nметро реклама Миллий банк\nТехнология 16/08, 14:51\nИқтисодиёт 14/08, 14:34


*9 апрель — Амир Темур таваллуд топган кун\nИшбилармон, мардлик ва шижоат соҳиби, азми қатъий, тадбиркор ва ҳушёр бир киши минг-минглаб тадбирсиз, лоқайд кишилардан яхшидир.\nПодшо салтанат ишларида ҳар кимнинг сўзини эшитсин, ҳар кимдан фикр олсин. Қайси бири фойдалироқ бўлса, уни кўнгил хазинасида сақлаб, вақтида ишлатсин.\nБир кунлик адолат—юз кунлик тоат-ибодатдан афзал.\nКечира олишлик—мардлик, кечира билмаслик номардлик саналади.\nСанъатга ошуфта жаҳонгир\nБуюк давлат арбоби, кучли ва марказлашган давлат асосчиси, саркарда, илм-фан ва маданият ривожига беқиёс ҳисса қўшган Соҳибқирон Амир Темур сиймоси, унинг ажойиб фазилатлари Шарқу Ғарб адиблари ва олимлари яратган бадиий ва илмий асарларда кенг ёритилган. Жумладан, Шарафиддин Али Яздийнинг "Зафарнома", Ғиёсиддин Али Яздийнинг "Китоби рўзномаи ғазовоти Ҳиндистон", Ибн Арабшоҳнинг "Темур тарихида тақдир ажойиботлари", Ҳерман Вамберининг "Бухоро ёхуд ¬Мовароуннаҳр тарихи", Салоҳиддин Тошкандийнинг "Темурнома", Руи Гонсалес де Клавихонинг "Кундалик"лари, шунингдек, Со¬ҳиб¬қирон қаламига мансуб "Темур тузуклари" тарихчилар, адабиётшунослар билан бир қаторда маданиятшунос ва санъатшуносларда ҳам доимо катта қизиқиш уйғотган.\nТемур ўз атрофида нафосатни яхши тушунадиган, ақлли, фаросатли, табъи наз¬ми бор, дилкаш кишиларни тўплаган. Маънавият ва маданият аҳлининг ишлаши, яшаши ва ижод қилиши учун барча шарт-¬шароитларни яратиб берган. Бу ўринда "Темур тузуклари"да қуйидагиларни ўқиймиз: "Еттинчи тоифа — саййидлар, уламою машойих, оқилу донолар, ҳофизу -созандалар, муҳаддислар, хабарчилар (тарихчилар)¬ни танланган эътиборли одамлар ҳисоблаб, иззату ҳурматларини жойига қўйдим. Уларни ўз атрофимга тўпладим".\nБуюк Амир Темур ҳақидаги манбаларда унинг мусиқа санъатига жуда катта эътибор билан қараганлиги, турли мамлакатлардан кўплаб санъат намояндаларини тўплаб, базми жамшид давраларини мусиқа ихлосмандлари билан қурганлиги ҳикоя қилинади. Ибн Арабшоҳнинг "Темур тарихида тақдир ажойиботлари" асарида Соҳибқирон саройида жуда кўплаб мусиқашунослар, ҳофиз ва қўшиқчи санъаткорлар бўлганлигини ёзади: "Хожа Муҳаммад аз-зоҳид Бухорий, улуғ тафсирчи, ҳадисчи, ҳофиз бўлиб, Қуръони ул-каримни юз жилд¬да тафсир қилган... қорилардан яна мавлоно Фахруддин бор эди. Қуръонни қироатда ҳам, савтда (мақомларнинг ашула йўли) ҳам тажвид билан ёд олган кишилардан Абдуллатиф ад-Домғоний, мавлоно Асуддин, Шариф ҳофиз Ҳусайний, Маҳмуд Муҳриқ ал-Хоразмий ва Жамолиддин Аҳмад ал-Хоразмий, созандалардан Абдуқодир Нойи, Ҳусайн Удий, Шохқули Ғижжакий, Дарвеш Аҳмад Қонуний, Устод Шодий ва мусиқа илмида устоз бўлган Абдулқодир ал-Мароғий эди". Кўриниб турибдики, Темур саройида жуда кўплаб мусиқа санъати усталари, бастакор ва ҳофизлар етишиб чиққан.\nСоҳибқирон ҳукмронлиги даврида мусиқий анжомлар жасорат ва мардлик ¬тимсоллари ҳисобланган. У "Темур тузуклари"да чолғуларга эътиборини қуйидагича изоҳлайди: "Амр қилдимки, қайси бир амир бирон мамлакатни фатҳ этса, ё ғаним лашкарларини енгса, уни уч нарса билан мумтоз қилсинлар: фахрли хитоб, туғ ва ноғора бериб, уни баҳодир деб атасинлар". Темурийлар даврида саройларнинг бош дарвозалари тепасига махсус ноғорахоналар қуриш одатга кирган. Сарой мусиқий гуруҳлари асосан карнайчи ва ноғорачилардан иборат бўлган, етакчиларини "меҳтар" деб аташган. Улар оммавий байрам ва тантаналарда фаол қатнашганлар.\nҲарбий-расмий мусиқа турлари қаторида ўзбек халқ мусиқаси, мумтоз мақом санъати минтақанинг бошқа туркий ҳамда араб-форсийзабон халқларининг мусиқий фольк¬лорлари асосида ривож топди. Асрлар давомида шаклланган анъанавий "устоз-шогирд" таълим тизими кенг қулоч ёзди, "Дувоздаҳмақом" (Ўн икки мақом) тури Соҳибқирон даврида юксак босқичга кўтарилди, янги куйлар билан бойиди. Халқ ичида танилган санъаткорлар Амир Темур фармонига кўра касбдошлари билан жамоа бўлиб яшашган. Шунга биноан "Созандалар маҳалласи", "Хонандалар мавзеси", "Бастакорлар кўчаси" жорий этилган.\nАёл зотини эъзозлаган Соҳибқирон Амир Темур саройида хотин-қизларнинг нафис санъат турлари билан машғул бўлиши ҳамда ижодий фаолият кўрсатиши учун ҳам зарур муҳит ва шароит яратилган эди. Манбалардан маълумки, мусиқачилар ижросини мароқ билан тинглаган Соҳибқирон саройда эркак санъаткорлар билан бир қаторда раққоса, созанда ва хонанда аёллар ҳам ўз истеъдодини кўрсатишларига изн берган. Амир Темур ҳузуридаги қабул маросимларидан бирига бағишланган миниатюрада аёлларнинг чилтор ва доира чолғуларини ижро этаётган мусиқачилар ансамбли тасвирланган. Таъкидлаш жоизки, Восифийнинг "Бадоеъул вақоеъ" асарида ҳам қимматли маълумотлар келтирилиб, унда Чақар хоним, Хонзода булбул, Моҳчучук каби санъаткор аёлларнинг бетакрор ижролари ва эркаклар билан биргаликда ижод этганликлари хусусида тўхталиб ўтилади.\nСоҳибқирон Амир Темур замонида санъат бобида эришилган муваффақиятлар хал¬қимизнинг маънавий мероси бойлиги бўлиб, "устоз-шогирд" анъаналари асосида асрлар давомида ривожланди, сайқал топди, авлодлар онгида бадиий эстетик қарашлар ва олижаноб инсоний фазилатларни шакллантиришнинг муҳим воситаси бўлиб қолди.


MalangParts | Мол етказиш\nТемир йўл орқали жўнатиш\nТемир йўл транспорти ёрдамида (орқали) жўнатиш «Хитой темир йўллари», томонидан амалга оширилади. Темир йўл билан жўнатиш одатда юкни денгиз орқали жўнатишга нисбатан қимматроқ бўлиб, бироқ йўлда камроқ вақт олади, лекин у кўп жиҳатдан харидорнинг жойлашган ўрнига боғлиқ. Темир йўлдан вагонлар, йигирма ва қирқ футли контейнерларни жўнатиш мумкин. Юкни темир йўл орқали жўнатиб юбориш учун харидор юк жўнатаётган станция кодини билиш талаб этилиб, жўнатувчи ана шунда темир йўл орқали жўнатишга оид барча нархлар ва шарт-шароитларини аниқлаштириб олиши мумкин бўлади.\nДенгиз орқали жўнатиш\nДенгиз орқали жўнатиш «Денгиз линияси», ташувчи томонидан, ХХР нинг турли денгиз портларидан график бўйича, РФ нинг турли денгиз портларига амалга оширилади. Денгиз орқали жўнатиш баъзан темир йўл билан жўнатишга нисбатан арзонроқ, бироқ у кўпинча кўпроқ вақт олиб, барчаси харидорнинг жойлашган ўрнига боғлиқ. Одатда денгиз линиялари жўнатиш учун йигирма ва қирқ футли контейнерларни қабул қиладилар. Товарни денгиз йўли билан жўнатиш учун брокер бор-йўғи товарнинг жўнатилиш портини (буни жўнатувчи кўрсатиб беради) ва товар бориши керак бўлган портни кўрсатиш лозим, холос.\n«Мультимодал етказиб бериш»нинг ўзи нима?\nОдатда мульти модал етказиб бериш денгиз ёки темир йўл орқали амалга оширилиб, уни денгиз линияси ёки темир йўл орқали ташувчи бажаради. Амалда бу қуйидагича кўринишда бўлади: денгиз линияси юкни кўрсатилган портга қадар етказиб, сўнг юк темир йўл бўйлаб кўрсатилган етказиб бериладиган станциясигача боради. Бунда товарнинг божхона ишловини ҳам портда, ҳам етиб борадиган (мўлжалланган) станциясида амалга ошириш мумкин.\nТоварларни денгиз ва темир йўл орқали жўнатиш учун қайси типдаги контейнер ва вагонлар қўлланилади?\nДенгиз орқали ва темир йўл билан етказиб бериш мақсадида қўлланадиган контейнерларнинг стандарт ўлчамлари ва йўл қўйиладиган массаси қуйидаги жадвалда келтирилган.\nТурли денгиз линияларида ва темир йўл ташувчиларида ортилаётган юкнинг максимал массаси турлича бўлиши мумкин бўлиб. Бунда йигирма футли контейнерлар 21.5 тоннадан 27 тоннагача юк олиши мумкин (одатда барча контейнерларда тахминан 23 тонна бўлади). Қирқ футли контейнерлар эса ўз ичига 25 тоннадан 28 тоннагача юк сиғдириши мумкин. Барчаси контейнер типига, ҳамда юк тушириб олиш терминалларида ўрнатилган кранларга боғлиқ.\n1′ фут = 12″ дюйм = 0,3048 м\nАвтомобил эҳтиёт қисмларини ташиш учун одатда юк кўтариш имконияти 60 тонналик, усти ёпиқ юк вагонлари қўлланилади.\nМен эҳтиёт қисмларга контейнерлаб буюртма беришим учун ҳали савдо кўламим етарли эмас, нима қилиш керак?\nИмкони бўлмаган ишнинг ўзи йўқ, биз шунингдек Сизга эҳтиёт қисмларни индивидуал тартибда, кичик партиялар билан етказиб беришнинг бир неча усулларини ҳам таклиф этишимиз мумкин.


ХАТЛОН, Тожикистон – АҚШ Халқаро тараққиёт агентлиги (USAID) 14 ноябрь куни Тожикистонда қишлоқ хўжалигини ривожлантиришга қаратилган янги беш йиллик лойиҳани амалга оширишга киришди, деб хабар берди Душанбедаги АҚШ элчихонаси.\n«Агробизнес соҳасидаги рақобатбардош фаолият» лойиҳасининг Бохтар шаҳрида ўтган расмий очилишида Хатлон вилояти ҳокимлиги ва хусусий секторнинг 170 дан ортиқ вакиллари, жумладан, маҳаллий тадбиркорлар ва савдогарлар иштирок этдилар.\nUSAID томонидан молиялаштирилаётган мазкур лойиҳа Тожикистон фермерлари ва ишлаб чиқарувчиларининг бизнес фаолиятини янги босқичга олиб чиқишга кўмаклашади.\nЛойиҳа «Тожикистоннинг қишлоқ хўжалик сектори, хусусан, сутчилик ва боғдорчилик соҳасидаги рақобатбардошлигини ошириш, иқтисодий ўсишни рағбатлантириш, бандликни ошириш ва фермерларнинг турмуш шароитларини яхшилашга қаратилган», дейилади элчихона хабарида.\nЛойиҳа Хатлон вилоятининг 12 туманида амалга оширилиши кўзда тутилмоқда.\nUSAID маҳаллий бизнес ҳамкорларига «мукаммалроқ технологиялар, бошқарув усуллари ва бозор муносабатлари» орқали самарадорликни оширишга ёрдам беради ва мамлакат агробизнес соҳасининг ички ва халқаро бозорлардаги рақобатбардошлигини оширади.\nЯнги лойиҳа АҚШнинг қашшоқликка қарши кураш бўйича «Feed the Future» халқаро ташаббуси асосида ишлаб чиқилган.


9 сентябрь куни 13 дюймли iPad Pro тақдим этилади » Ўзбекистон янгиликлари – Zamin.uz\n08-09-2015 | 18:58\nZAMIN.UZ / Технология / 08 Сентиябр 2015 года516\n9 сентябрь куни Apple компанияси янги iPad Pro гаджети тақдимотини ўтказади. Бу ҳақда 9to5mac порталига асосланиб Kun.uz хабар берди.Айтилишича, планшет 64 ёки 128 ГБ ички хотирага эга бўлади. У 3 рангда чиқарилади: кумушранг, тилларанг ва кулранг. Унга Apple A9X процессори ўрнатиладибу процессор A8Xдан 2 баробар кучлидир.Ускуна билан биргаликда клавиатура и стилус ҳам тақдим этилади, аммо улар алоҳида сотилади.Планшетнинг нархи номаълум. Тахминларга кўра, гаджетнинг нархи минг долларни ташкил қилади.